
HELSINKI 1922 

K. F. PUROMIEHEN KIRJAPAINO O.-Y. 



MITÄ VAADITAAN KODILTA? 



Kaikki, mik' on pyhää, ylevää, 
kaikki, mikä maailmass' on suurta, 
kaikki, mikä mieltä nostattaa, 
kaikk' on kodin liedest' alkujuurta; 
kaikki siitä nousee elohon 
kuni luonto loistaiss' kevätauringon. 

Nämä sanat kirkastavat mieliimme kodin suuren 
merkityksen ihmiselämän kehityksessä. Ja kyllä ainakin 
me vanhat, enemmän elämää kokeneet, omasta elämästämme 
sen totuuden tunnemme, miten unohtumattomasi 
ovat mieliimme painuneet kodin vaikutukset, 
sieltä saadut neuvot ja opetukset. Paljon me opimme 
elämässä, paljon saamme kokea ja paljon tietojamme 
kartutamme, mutta me myös niin paljon unohdamme. 
Mutta me emme pysty unohtamaan kodissa saamiamme 
opetuksia emmekä sen jättämää vaikutusta voi hävittää. 
Kautta elämän ne seuraavat meitä ja jättävät leimansa 
meidän työhömme ja toimintaamme ja koko 
olemukseemme»! 

Kerran sain kirjeen 76-vuotiaalta torpan vanhukselta. 
Kotiaan muistellen hän kirjoittaa: »46 vuotta on 
kulunut siitä, kun minun äitini kuoli, mutta vielä nyt 
minä niin elävästi muistan hänen opetuksensa ja neuvonsa. 
Varsinkin ne opetukset, jotka sain, kun vielä 
poikapahaisena äidin hameenhelmassa riipuin ja hänen 



6 



perässään alati juoksin, ovat elävinä mielessäni,» Paljon 
oli tämäkin vanhus pitkän elämänsä aikana saanut kokea, 
mutta yhä elävämmiksi, yhä kirkkaammiksi ja sisältörikkaammiksi 
olivat käyneet äidin opetukset, lapsena 
saadut, Yksityistapaukset olivat mielestä hävinneet, 
pienet piirteet olivat unohtuneet, mutta jälelle 
on jäänyt kyky nähdä elämässä vallitsevia voimia, 
Kalliina aarteena hän piti kodin muistoa ja vaikutusta 
ja äidin opetuksia; ne olivat hänelle lahjoittaneet eheän 
ja kokonaisen elämän, 

Äidit ja isät! Teillä on myös kotona paitaressuja, 
jotka aamusta iltaan juoksevat äidin perässä, jotka isään 
kohottavat katseensa ja hänestä luovat itselleen ihanteen, 
Olemmeko me kasvattajat tietoisia ja täysin selvillä 
siitä, että me jo tuona aikana jätämme voimakkaimman 
vaikutuksen lapsen sieluun, että me silloin 
elämämme esimerkillä viittoamme sitä tietä, jota hän 
kerran tulee kulkemaan ja sillä eteenpäin pyrkimään? 
Jos tuo totuus kyllin selväksi ja voimakkaaksi meille 
kirkastuisi, varmaan silloin kotielämä olisi toisenlaista; 
enemmän pantaisiin painoa omaan elämään ja käytökseen 
kodissakin, kohotettaisiin korkeammalle päämäärä 
ja koetettaisiin sitä todella johdonmukaisesti toteuttaa 
ja siihen hellittämättä pyrkiä, Sillä eikö ole totta se, että 
meidän vanhempain hartain toivo on, että lapsemme 
menestyisivät elämässä ja tulisivat onnellisiksi? Ainakin 
kaikki me äidit tahtoisimme rakkaimpaimme 
poluilta poistaa vaarat ja vastoinkäymiset, tahtoisimme 
heikentää kiusaukset ja vaarattomiksi tehdä viettelykset, 
tahtoisimme siunauksen eväät antaa heille, kun he 
kodista lähtevät elämän myrskyiselle merelle, Uskon 
ja olen varma siitä, että samaa tahtovat isät, 

Lasten hyväksi vanhemmat tekevät työtä, lasten 
tulevaisuudesta he huolehtivat ja heidän tulevaisuutensa 



tahtovat turvata. Ja me vanhemmat voimme lapsemme 
varustaa onnen ja siunauksen eväillä. Mutta me 
voimme tämän tehdä vain silloin, kun meidän kotielämämme 
on sellaista, että se vaikutus, mikä siellä lapsen 
sieluun jää, on pyhää ja ylevää. Me voimme sen tehdä 
vasta silloin, kun meidän elämämme kodissa on sellaista, 
että se esimerkin voimalla opettaa lapsemme tavottelemaan 
sitä, mikä tässä maailmassa on suurta, opettaa 
heidät elämään rehellisyyden, totuuden j a jumalanpelon 
ohjeiden mukaan. 

Tässä herää kysymys: mitä vaaditaan kodilta, että 
sen vaikutus lapsen sieluun olisi siunaustatuottava? 

KODIN TÄYTYY TULLA PYHÄKSI PAIKAKSI. 

Ensimäinen vaatimus, mikä tässä asetetaan meille, 
on mielestäni se, että kodin pitää tulla pyhäksi paikaksi, 
paikaksi sellaiseksi, johon sopivat nuo Moosekselle lausutut 
sanat: »Riisu kengät jaloistasi, sillä paikka, jolla 
seisot, on pyhä paikka». Kodin pitää tulla meille niin pyhäksi 
paikaksi, että tunnemme velvollisuuden riisua 
kengät jaloistamme, ennenkuin kynnyksen yli astumme. 

Mitä tarkoitan? Tarkoitan sitä, että kotikynnyksen 
sisäpuolelle ei saa tulla kirouksia, irstaita puheita, vihaa 
eikä riitaa eikä huonoa elämää. Jos ne voimat pääsevät 
kodin seinäin sisäpuolelle ja saavat siellä estämättä tehdä 
tuhotyötään, saavat pehmeään lapsensieluun jättää 
vaikutuksensa, niin ei ole sen kodin vaikutus siunaukseksi, 
vaan se on alati painamassa lasta pahuuden poluille, 
se on hänen sydämessään asuvan pahan herättänyt 
ja voimakkaana liittolaisena tekee työtä lopullista 
tuhoa valmistaen. 

Emme kukaan tahtoisi lastamme onnettomuuteen 
syöstä. Siksi pitää kodin tulla pyhäksi paikaksi, 



8 



Ehkä joku teistä ajattelee: kuinka voi minunkin kotini 
olla pyhä paikka? Tuoko koti, jossa ei ole muuta 
kuin puutetta ja kurjuutta, jossa lapset saavat jo pienestä 
aikain tottua olemaan ilman välttämättömimpiäkin 
elämäntarpeita; kuinka voi se olla pyhä paikka? 
Ehkä joku toinen ajattelee: ei ole minulla omaa kotia; 
kuinka voi olla tuo toisen huoneen nurkka pyhä paikka? 
Jos tämmöinen on äidin ja isän kohtalo, niin kaksin verroin 
vaikeaa on silloin heidän kasvattajatehtävänsä. 
Kuinka tulisikaan niiden, joilla siihen on mahdollisuuksia, 
järjestää siten, että sellaiset epäkohdat voitaisiin 
korjata! 

Mutta ei sittenkään riipu kodin vaikutus sen aineellisesta 
asemasta. Vieraan tuvan nurkkakin voi tulla 
pyhäksi paikaksi, jos siellä vallitsee oikea henki ohjaten 
vanhempia ja siten esimerkin ja opetuksen avulla päästen 
kasvattamaan lapsen sielua. Kuinka suurta siunauksen 
työtä on moni pienikin koti voinut tehdä? Moni nuorukainen 
ja neitonen on köyhästä kodista saanut mukaansa 
perinnön, joka on enemmän kuin raha ja tavara, 
sillä se perintö on auttanut heitä voittamaan kiusaukset 
ja viettelykset, jota ei raha voi tehdä. 

Koti, joka seinillään lasta suojaa, ei ole arvoton, 
vaikka se aineellisesti olisi kuinkakin köyhä ja vähäpätöinen. 
Kun sinne on uskottu lapsi, on sinne uskottu 
taimi Jumalan kasvitarhasta. Se taivaan lähettiläs 
sen pyhittää ja tuo sinne siunauksen, jolleivat vanhemmat 
tyytymättömyydellä sulje oviaan siltä siunaukselta. 
Oletteko tulleet ajatelleeksi, miten arvokas on ihmiselämä, 
joka on kätkettynä meidän tapsissamme? 

Ihmiselämän arvosta antaa sattuvan kuvan eräs 
tapaus — Titanicin häviö. Sanomalehdet siitä kertoivat 
eri piirteitä, mutta erikoisemmin jäi mieleeni yksi kohta. 
Laivalla oli eräs amerikalainen miljardööri Astor, joka 

ei saanut paikkaa pelastus venheissä. Hän tarjosi puolet 
miljoonistaan sille, joka antaisi paikkansa hänelle, mutta 
kukaan ei antanut paikkaansa edes kaikkia hänen miljooniansa 
vastaan. Kukaan ei rahalla myynyt ihmiselämän 
säilymisen toivoa. Köyhääkin köyhempänä vaipui 
miljardööri Atlannin aaltoihin. Ihmiselämää ei osteta 
rahalla. Se on enemmän kuin tämän maailman rikkaudet. 
Tuo arvaamattoman kallis ihmiselämä on kätkettynä 
lapsessa, joka on uskottu äidin ja isän hoitoon siksi 
ajaksi, joka tulee olemaan määräävänä koko elämälle. 
Heille on annettu suuri valta ja suuri vastuu. Se elämä, 
jolle he suunnan antavat, tulee kerran kohtaan, jolloin 
vasta oikein tajutaan sen arvo, jolloin miljoonat ovat 
mitätöntä sen rinnalla. 

Koti on se paikka, missä taimet Jumalan kasvitarhasta 
kiinnitetään niin lujasti totuuteen, etteivät kiusaukset 
eikä viettelykset voi temmata niitä ylös. Jos 
joku tässä maailmassa onnistuu kokoamaan aarteita, 
kuinka tarkkaa huolta hän pitää niistä. Tulenkestäviä 
holveja niiden suojaksi muurataan, etteivät tuli eikä 
vesi niitä turmelisi eivätkä varkaat voisi murtautua ja 
varastaa. Eivät mitkään tämän maailman tuhovoimat 
pääse niitä hävittämään. Mutta onko meidän kotimme 
muurattu Jumalan väkevän rakkauden voimalla siksi 
lujaksi suojamuuriksi lastemme sielun ympärille, että 
sen vaikutus estää ympäröivän lian ja saastan tunkeutumasta 
lastemme sieluun ja tekemästä siellä tuhotyötään? 
Onko koti tehty pyhäksi paikaksi? 

KOTILIEDESSÄ TULEE RAKKAUDEN TULEN 

PALAA. 

Voidakseen tulla pyhäksi paikaksi, voidakseen oikealla 
tavalla vaikuttaa lapsen sieluun, tulee kodissa 

palaa rakkauden tulen, tulen, joka lämmittää ja valaisee, 
joka nostaa ja luo uutta intoa ja antaa voimaa ponnistelemaan 
eteenpäin elämässä. 

Kuka on ensi sijassa vastuussa kotiliedessä palavasta 
rakkauden tulesta? Siitä on ennen kaikkea vastuussa 
nainen, sillä hän 011 kodin hengen luoja. Äitihän 
ensimäiset aatteet istuttaa lapsensa sieluun, tuohon 
vahanpehmoiseen sieluun, joka on niin altis vaikutuksia 
ottamaan vastaan. Äiti kasvatuksen kautta viitoittaa 
sen tien, jota lapsi lähtee kulkemaan, ja hän myös 
päämäärän osoittaa, joka himmeämpänä tai kirkkaampana 
on välkkyvä lapsen silmäin edessä. Äidit, onko 
Jumala saanut teille kirkastaa tehtävänne suuruuden 
asettaessaan teidät kodin hengen luojaksi? Onko Hän 
saanut herättää teissä vastuunalaisuudentunteen antaessaan 
teille niin suuren vaikutusvallan lapsen sieluun, 
antaessaan teille voiman istuttaa omia aatteitanne 
lapsen sieluun jo ennen kuin hän on nähnyt päivän 
valon? 

Me naiset pidämme usein itsemme arvottomina ja 
suhtaudumme niin yhtakaikkisesti elämään. Kuinka 
usein tuo työläisvaimo, joka aamusta iltaan raataa lapsijoukkonsa 
keskellä, ajattelee: mitäpä merkitystä on 
minun elämälläni, ei kanna kauas minun vaikutusvaltani. 
Mutta äidin vaikutus kantaa kauas tuleviin sukupolviin 
saakka, tuottaen joko kirousta tai siunausta. 

Ehkä on äitejä, jotka ajattelevat: minä tiedän tehtäväni 
suuruuden ja edes vastuullisuuden, mutta mahdotonta 
on ihmisen pystyä niitä täyttämään. Se on 
totta, ett' emme kykene omin voimin täyttämään niitä 
velvollisuuksia, jotka meillä on äiteinä ja isinä; pienet 
ovat tulokset, jos turvaudumme vain omiin vähäisiin 
voimiimme. Mutta onhan meillä ihana lupaus: »Minun 
voimani on heikoissa väkevä». Kunpa oman heikkoutemme 

tunne saisi meidät avaamaan sydämemme tälle 
voimalle, että se saisi käyttää meitä, äitejä, vain välikappaleina, 
joiden kautta Hän itse saisi istuttaa aatteet 
lastemme sydämiin ja ohjata heitä elämän tiellä. Kuinka 
varmaksi voisi silloin tuo itsessään kykenemätön ja vähätietoinen 
äiti turvata lastensa tulevaisuuden. 

Mutta miten on? Onko kodeissamme palamassa tämän 
voiman sytyttämä rakkauden tuli? 

Useassa kodissa on niin kylmä, että sydäntä palelee 
rakkauden puutteessa. Sellaisessa maaperässä eivät 
kasva lapsemme, eivät juurru taimet Jumalan kasvitarhasta 
siten, että ne tuottaisivat hedelmää ajalle ja iankaikkisuudelle. 
Kylmyyden hedelmä on raakuus ja kovuus. 


Mitä näemme ympärillämme versovan? Eikö näytä 
siltä, että pahuuden yhä paisuva valta uhkaa hyökyaallon 
tavoin hukuttaa lapsemme ja kasvavan nuorisomme 
kaikkinielevään kitaansa. Äidit, äidit! Meidän 
on sytytettävä rakkauden tuli palamaan kotilieteemme, 
että sen tulen lämpö on sulkuna sille pahuuden vallalle, 
joka muuten uhkaa tuhota meidät. 

Historiaa lukiessa on ihmeellistä nähdä, miten suuren 
arvon antoivat pakanatkin kotiliedelle. Emme voi 
olla ihailematta muinaisia roomalaisia siitä, että he antoivat 
niin suuren merkityksen kotiliedelle. He olivat 
erikoisen temppelin pyhittäneet kodille. Tämän temppelin 
alttarilla paloi ikuinen tuli, ja Vestan neitsyet, 
tämän temppelin papittaretkin päivin valvoivat, ettei 
tuo tuli pääsisi milloinkaan sammumaan. Jos tuli sammui, 
sammui samalla kodin onni. Siksi uhkasi kuoleman 
rangaistus sitä neitsyttä, joka nukahti alttarin ääreen 
ja päästi tulen sammumaan. Roomalaisessa kodissa oli 
pienoisalttari pyhitetty kotilieden jumalattarelle. Sen 
papitar oli äiti. 

Kun meidät on avioliittoon vihitty, on meidät samalla 
vihitty siihen pyhään virkaan, jossa on tehtävänä 
kotiliedessä palavan tulen hoitaminen ja vaaliminen. 
Mutta miten usein olemme sen tehtävän laiminlyöneet 
antaen rakkauden tulen kokonaan sammua. 

Ehkä joku teistä ajattelee: Kuinka voisin sytyttää 
sammuneen lieden uudelleen palamaan ja lämmittämään? 
Avatkaamme sydämemme avoimeksi Jumalan 
rakkauden säteille, että ne pääsevät siellä sytyttämään 
sitä tulta, joka lämpönä säteilee elämässä, kodissa ja sen 
ulkopuolella. Kun tuo tuli syttyy meidän sydämessämme, 
silloin voimme oikean rakkauden tulen virittää 
kotilieteemme. Sen kotilieden äärestä lähtevät lapset 
elämään siunauksen eväillä varustettuina, se levittää 
lämpöä ja onnea ympäristöönkin. 

YHTEISYMMÄRRYS AVIOPUOLISOIDEN 
VÄLILLÄ. 

Nainen yksin ei ole kykenevä tuota tulta vaalimaan. 
Siitä on edesvastuussa myöskin mies. Jos tahdotaan 
säilyttää kotiliedessä palava rakkauden tuli, on ehdoton 
vaatimus se, että kodissa tulee vallita yhteisymmärrys 
ja toinen toisensa tukeminen aviopuolisoiden kesken. 
Missä yhteisymmärrys puuttuu, on kuin olisi aukkoja 
revitty seiniin, joten kylmät vihurit pääsevät puhaltamaan 
sisälle ja sammuttavat liedessä palavan tulen. 
Kuinka usein näkeekään ristiriitojen särkevän kodin 
onnen hävittämällä yhteisymmärryksen aviopuolisoiden 
väliltä. 

Olin kerran Turussa puhumassa. Silloin tuli luokseni 
eräs rouva, joka kertoi : »Olen uskovaisten vanhempain 
lapsi, äitini ja isäni ohjasivat jo pienenä minut Jumalan 
luokse. Mutta jouduin naimisiin miehen kanssa, 

joka on jumalankieltäjä. Luulin, että uskoni ja rakkauteni 
voimalla voisin ohjata hänet oikealle tielle, 
mutta en ole voinut sitä tehdä. Meillä on 3 lasta. Olen 
koettanut sytyttää lapsuususkon lasteni sydämessä, 
mutta aina kun puhun heille Jumalasta, sanoo mieheni: 
»Älkää uskoko äitiä, äiti on höperö. Ei ole olemassa Jumalaa. 
Mihin puu kaatuu, siihen se lahoaa; siten käy 
ihmisenkin.» Suuren tuskan vallassa kysyi tuo äiti: 
»Mitä minä teen, ettei mieheni kitkisi pois lapsuususkoa 
lasteni sydämestä?» 

Tässä kodissa oli äidillä edellytyksiä sytyttää rakkauden 
tuli kotilieteen, mutta yhteisymmärryksen puutteessa 
pääsivät sinne ristiriitain repivät voimat, ja niiden 
raadeltaviksi joutuivat lasten hennot sielut. Kuinka 
sisäisesti rikkinäisinä ja henkisesti köyhinä lähtivätkään 
lapset tästä kodista maailmaan! 

Ehkä sanotte: ei toki meidän keskuudessamme ole 
tuollaisia erimielisyyksiä. Mutta pienemmätkin erimielisyydet 
kykenevät hävittämään kodin vaikutukselta siunauksen 
ja koko elämän onnen. 

Usein saa huomata sen, että kasvatustehtävä jätetään 
yksinomaan äidin huoleksi. 

Olin puhumassa eräässä Kannaksen pitäjässä, ja 
koski esitykseni isien velvollisuutta kasvatuksessa. 
Puheeni loputtua sanoivat isännät: »sehän on akkaväen 
työtä, ei se miehille kuulu»! Ja kun oloja tarkastaa, näyttää 
tosin se jätetyn kokonaan äidin tehtäväksi, josta 
isät ovat vapaita ja oikeutettujakin vetäytymään pois. 
Olojen pakosta se jää enemmän äideille kuin isille. 
Me olemme alituisessa kosketuksessa lastemme kanssa, 
heidän keskellään aherramme aamusta iltaan. Isän 
työ on suurimmaksi osaksi kodin ulkopuolella, joten hän 
ei voi olla paljoa lasten parissa eikä työssä ollessaan heihin 
vaikuttaa. Mutta kasvatustyö on niin edesvastuullista 

ja vaikeaa, ettemme me äidit kykene sitä yksinämme 
täyttämään. Me tarvitsemme miehen voimakkaan 
rakkauden tukea ja isän väkevän käsivarren selkänojaa 
ennenkuin lastemme keskuudessa ahertaissamme 
pystymme saavuttamaan tuloksia. Mutta kuinka harvoin 
äidit saavat tuntea tuota tukevaa ja kohottavaa 
voimaa, kuinka harvoin saavat ymmärtämystä tai tunnustusta! 


On koteja, joissa äidin ehtiessä tekemään tarkoin 
kaiken sen, minkä pitää ehtiä, hänelle ei puhuta mitään, 
mutta ollaan valmiita heti moittimaan, jollei kaikki ole 
tapahtunut kunnollisesti. Näin ei vaimo saa mieheltään 
koskaan kuulla muuta kuin moitteen sanoja. Se on kivi 
kuorman päälle. Se painaa painettua. Siten menettää 
äiti kaiken ilon ja elämänhalun, hän tulee sieluttomaksi 
koneeksi, joka aamulla vedetään käyntiin ja illalla hetkeksi 
pysäytetään. 

Oletteko ajatelleet, mikä tuho kohtaa lasten tulevaisuutta, 
jos äiti painuu sieluttomaksi koneeksi? Millaisen 
hengen hän voi silloin luoda kotiinsa? Kuinka henkeä 
luo se, jolla ei sitä ole itselläänkään; hänen kotinsa on 
kylmä ja hengetön — kortteeripaikka. Mistä antaa aatteita 
lapsilleen äiti, jolla ei niitä ole; hän ei sitä voi tehdä, 
vaan sen saa tehdä maailma. Mutta ne aatteet, joita 
maailma istuttaa lapsen sydämeen, ne ovat onnettomuuden 
ja kirouksen tuojia. 

Olin Helsingissä kerran puhumassa lääninvankilassa 
naisvangeille, jotka olivat kokoontuneet vankilan 
kirkkoon. Miten useat heistä olivat vielä nuoria tyttöjä, 
jotka olivat joutuneet kolkkojen muurien sisälle viettämään 
sitä aikaa, mikä on ihmisiän ihanin. Heitä katsellessani 
ajattelin: varmaan monien heidän äitinsä olivat 
painuneet sieluttomiksi koneiksi, jotka eivät kyenneet 
lapsilleen kirkastamaan jaloja päämääriä eikä aatteita. 

Maailma sai antaa heille aatteensa, jotka ohjasivat 
onnettomuuden poluille vieden heidät lopuksi vankilan 
muurien sisäpuolelle. 

Ajattelin heitä katsellessani: »Kunpa Jumala antaisi 
minulle kielen, että voisin puhua niinkuin tahtoisin! 
Kunpa voisin huutaa itään ja länteen, etelään ja pohjoiseen: 
äidit, äidit, älkää painuko kodeissa sieluttomiksi 
koneiksi. Antakaa sydämenne olla avoin sille voimalle, 
joka on heikoissa väkevä, että sen avulla voisitte istuttaa 
lastenne sieluihin oikeat aatteet ja viitoittaa heille 
elämän päämäärän, niin kirkkaan ja valaisevan, että 
se estäisi heitä joutumasta harhapoluille.» 

Heitä katsellessani ajattelin: »Kunpa Jumala antaisi 
minulle kielen, että voisin puhua niinkuin tahtoisin, 
että voisin isille huutaa: isät, isät, antakaa meille äideille 
voimakkaan rakkautenne tukea ja väkevän käsivartenne 
selkänojaa! Kohottakaa ja nostakaa meitä! Avartakaa 
meidän katsantokantaamme, laajentakaa meidän 
näköpiiriämme ja rikastuttakaa sielun elämäämme. Tukekaa 
meitä siinä rakkaudessa lapsiimme, minkä Jumala 
on sytyttänyt äidin sydämeen, että voisimme heidän 
sydämeensä painaa kaiken kauniin, ylevän, jalon ja puhtaan, 
ja siten yhteisymmärryksessä valmistaa ja rakentaa 
heidän tulevaisuutensa onnea.» 

Kuinka usein saa äiti kodissa turhaan odottaa ymmärtämystä. 
Naisen työ on niin näkymätöntä. Kun 
äiti ensimäisenä nousee ylös aamulla ja illalla menee levolle 
viimeisenä koko päivän ahertaen niin ahkeraan, 
että tuskin joutaa ateriaansakaan syömään rauhassa 
monet kerrat nousten palvelemaan lapsia tai muita perheenjäseniä, 
ja kun iltaan siten pääsee, niin ei ole mitään 
tuloksia nähtävänä. Aamulla saa alkaa toimittaa 
näitä iäti samoja valmiiksitulemattomia tehtäviä, ja 
niin kuukausi kuukaudelta, vuosi vuodelta, kunnes pää 



harmaantuu ja voimat kuluvat loppuun. Koskaan ei 
naisten työ valmiiksi tule. Kuitenkin joskus tarvitsisi 
äiti tunnustuksen sanan. Kun hän iltasella on saanut 
työt toimitetuksi, lapset levolle ja istahtaa pöydän 
ääreen, jos silloin isä sanoisi: »Miten uuttera ja väsymätön 
sinä olet noissa näkymättömissäkin tehtävissä. 
Miten vähän olen minäkin antanut sinulle tunnustusta, 
vaikka niin suuresti rakastan ja kunnioitan sinua.» 

Miten se nostaisi ja innostaisi ja antaisi uutta voimaa 
seuraavan päivän tehtäviä toimittamaan. 

Tunsin kodin, joka oli perustettu 10 vuotta sitten. 
Vaimo koetti laittaa kaiken niin puhtaaksi ja miellyttäväksi 
kuin suinkin, ja hän onnistuikin siinä; heillä oli 
oikein hauska koti. Mies oli tyytyväinen. Mies oli tyytyväinen, 
mutta hän ei tullut ilmaisseeksi sitä koskaan 
vaimolleen. Vaimoa painoi ajatus, ettei hänen miehensä 
olekaan häneen tyytyväinen, ettei hän olekaan voinut 
laittaa kotia viihtyisäksi ja hauskaksi. Tuo ajatus painoi 
herkkätuntoista vaimoa niin, että se heikonsi hänen 
terveytensä. Kerran ennen joulua oli vaimo laittanut 
kodin oikein puhtaaksi ja siistiksi. Mies tuli työstä kotiin. 
Ensimäisenä kiintyi hänen katseensa akkunaverhoihin, 
ne olivat niin hohtavan valkoiset ja kauniisti 
kiinnitetyt. »Kyllä sinä, vaimo parka, laitat tämän kodin 
niin hauskaksi, että minun on täällä niin hyvä olla», 
ilmaisi mies ihastuksensa. Vaimo nousi, asteli miehensä 
luo, laski kätensä hänen olalleen ja sanoi: »Miksi et ole 
sanonut sitä kymmentä vuotta ennemmin. Kuinka toisenlaista 
olisi elämämme ollut, jos sinä olisit sen tehnyt. 
Kaikkina näinä vuosina on minua painanut ajatus, ettet 
ole minuun tyytyväinen, kun et ole sitä koskaan ilmaissut. 
Se ajatus on heikontanut voimani; nyt en voi enää 
kauaa sinua palvella. Olisitpa sanonut ennemmin!» 

Tunnustus äidin työstä annetaan usein vasta paarien 

ääressä; silloin on se liian myöhäistä. Ei nouse 
enään väsynyt jalka eikä silmään syty innon tuli. 
Eläissä sitä tarvittaisiin. 

Olen miehiä syyttänyt siitä, että he yhteisymmärryksen 
puutteessa sammuttavat rakkauden tulen kotiliedeltä. 
Mutta usein sammuttavat äidit itse sen tulen, 
jota heidän tulisi hellävaroin vaalia ja puhaltaa kirkkaaksi, 
valaisevaksi ja lämmittäväksi. Olen nähnyt 
äitejä, joille ei ole selventynyt tehtävänsä edesvastuu 
edes siinä määrin, että jaksaisivat hillitä kielensä pahoilta 
sanoilta, vaan karkoittavat siten kodilta isän ja 
ajavat sieltä lapset ulos maailmaan. 

Eräs äiti sai suuret omantunnon tuskat siitä, ettei 
hän hillinnyt kieltään. Pikku-Liisa juoksenteli lattialla 
ja tyrkkäsi huomaamattaan tuolilla olevaa jauhovakkaa, 
joten jauhot kaatuivat lattialle. Äiti tulee ulkoa ja kysyy: 
»Kuka tuon on tehnyt?» »Pikku Liisahan siihen 
vahingossa tyrkkäsi», vastataan. Äiti lyö Liisaa päähän 
tiuskaisten: »Aina sinä olet minun tielläni, kunpa sinustakin 
kerran maailmassa pääsisi. Ei teidän kanssanne 
kukaan jaksa, niin teette paljon pahaa.» Tyttönen 
juoksi nurkkaan itkemään. Varmaan hän itki kovia sanoja 
enemmän kuin lyönnin aiheuttamaa kipua. Samalla 
viikolla hän sairastui keuhkokuumeeseen. Äiti 
joutui suureen tuskaan. Ei hän enään muistanut, että 
hän oli koskaan sanonut: kunpa sinustakin kerran 
pääsisi. Koetettiin lääkärinapua ja kaikkea, mikä oli 
ihmisvoimassa, mutta siltä näytti, että kuolema vie 
lapsen. Eräänä iltana, kun lapsi heikkona makasi vuoteellaan, 
kutsui hän katseellaan äitiä. »Mitä lapseni 
tahtoo», koetti äiti tiedustaa. Heikolla äänellä puhui 
lapsi: »Äiti, nyt minä luulen, että te pääsette minusta, 
mutta minua niin pelottaa, että minä olen siellä taivaassakin 
tiellä.» Ne olivat lapsen viimeiset sanat, sillä seuraavana 

yönä hän kuoli. Äiti olisi antanut koko elämänsä, 
jos hän olisi saanut ne sanat sanomattomiksi. 
Nyt vasta hän huomasi, kuinka syvän vaikutuksen hänen 
rakkaudettomat sanansa olivat tehneet lapsen herkkään 
sieluun. Ne olivat viimeinen muisto lapsella tästä 
elämästä. 

Sen rakkauden nimessä, jota tunnemme lapsiamme 
kohtaan, sen velvollisuuden nimessä, mikä meillä on 
kasvattajina, tulee meidän pyrkiä hillitsemään itseämme 
ja pahaa kieltämme. 

Tämä neuvo ei koske vain äitiä. Monta kertaa isä, 
jonka tulee olla perheen päämies ja pappi, rakkaudettomalla 
sanallaan loukkaa vaimoaan ja haavoittaa lastensa 
sydämet karkoittaen heidät pois kodista. 

Vanhempain välinen riita tekee sanomatonta tuhoa 
lasten sielussa. Olin kerran kodissa, josta kolme poikaa 
oli ollut vankilassa. Vanhin oli tullut äskettäin kotiin. 
Kysyin häneltä, miten heidän elämänsä oli voinut olla 
niin kurjaa, että kolme veljestä oli joutunut vankilan 
muurien sisälle. »Kotona isä ja äiti aina riitelivät, ja me 
saimme halkorangaistusta», vastasi hän katkerana. 
Niihin sanoihin mahtui kuvaus lapsen matkasta kehdosta 
linnaan. Riita ja viha vanhempain välillä jätti 
ensimäiset vaikutukset lapsen sieluun, ihmistaimi siellä 
kuoli, ja pahuuden voimat pääsivät esteettä voimistumaan. 
Kun lapset kasvoivat niin isoiksi, että tekoina 
toivat näkyviin sen, mitä heidän sydämessään oli, eivät 
seuraukset voineet olla muuta kuin onnettomuutta. 
Nämäkin vanhemmat toivoivat, että heidän lapsensa 
olisivat käyttäytyneet paremmin, siksi he heitä rankaisivat, 
mutta he antoivat »halkorangaistusta», löivät 
sillä ,minkä saivat käteensä, ja usein vielä kirouksella 
höystivät lyöntiä. Ei voi semmoinen rangaistus kitkeä 
pois vihan kylvöä; lopunkin ihmisyyden se hävittää, 

kunnes tullaan siihen, että. yhteiskunnan on tartuttava 
asiaan, 

Suokoon Jumala, ettemme me kukaan saisi tuollaista 
syytöstä tapsiltamme! Me olemme velvolliset antamaan 
paremmat elämän eväät lapsillemme, koska 
kerran olemme antautuneet äitiyden ja isyyden edesvastuulliseen 
asemaan. 

LAPSET TULEVAT VANHEMPAIN KASVATTAJIKSI. 


Kun me otamme kyllin vakavalta kannalta tehtävämme, 
silloin tulevat lapset meidän kasvattajiksemme, 
Kun meille kirkastuvat meidän omat velvollisuutemme 
ja edesvastuumme lasten elämästä, silloin me näemme, 
etteivät riitä omat voimamme, Tämä huomio pakottaa 
ja ajaa meidät etsimään viisautta ja voimaa Kaikkivaltiaalta, 


Kun lapset ovat saaneet ohjata meidät sinne, silloin 
voimme mekin Hänen voimallaan heitä johtaa ja kasvattaa, 


Tahdon kertoa pienen kertomuksen siitä, miten 
lapset ovat meidän kasvattajiamme samoin kuin me heidän. 


Eräällä rantakalliolla istui pieni tyttö, Hän oli 
orpo, äiditön ja eleli mökissä isän kanssa, joka oli kalastaja, 
Kerran oli isä taasen tapansa mukaan lähtenyt 
merelle, Silloin nousi sakea sumu. Tyttönen pelkäsi, 
ettei isä osaakaan kotiin, Mutta hän keksi keinon, 
meni rantakalliolle ja huuteli sumuiselle merelle: »Isä, 
souda tännepäin, täällä on koti». Isä oli soutanut 
meren ulapalle päin, sillä hän oli eksynyt, Mutta silloin 
kuuli hän lapsen äänen: »souda tänne», ja niin osasi hän 
kotiin. Sanoin kuvaamatonta iloa tuntien sulki hän 



20 



lapsen syliinsä, sillä hän tiesi pelastuneensa varmasta 
kuolemasta. Ja lapsi tuli hänen pelastajakseen myöskin 
hengellisestä kuolemasta, sillä tyttösen sairasvuoteen 
ääressä tuli isä kääntymykseen. Kun lapsi kuoli ja 
isä tuli häntä hautaamasta, sanoi hän: »Nyt hän siellä 
taivaan rannalla istuu ja huutelee minulle: Isä, souda 
tännepäin, täällä on koti!» 

Monet me olemme saaneet lapsemme saatella kalmiston 
multiin, ja niin sanomattoman tyhjältä on silloin 
tuntunut koti. Mutta he ovat menneet »taivaan rannalle» 
ja sieltä meille huutelevat: »Isä, äiti, souda tännepäin, 
täällä on koti!» 

Jos meidän kotiliedessämme palaa oikea rakkauden 
tuli, niin ei se sieltä häviä, vaikka meidät saatetaankin 
kalmistoon ennen lapsiamme. Vaikka näyttääkin siltä, 
että maailma puhaltaa sen sammuksiin ja kylmyydellään 
jäädyttää, niin ei sittenkään ole niin. Elämän murheissa 
ja koettelemuksissa alkavat lapset sisimmässään 
kuulla äänen: »Poikani, tyttäreni, souda tännepäin, 
täällä on koti!» Sellaiset lapset palaavat vaikka tuhlaajapoikana 
paheiden poluilta. Ja kerran saavat äiti 
ja isä yhdessä lastensa kanssa yhtyä tuolla ylhäällä, 
Isän kodissa, kiittämään rakkauden Jumalaa, joka sinne 
auttaa armossaan. Pääsyn siihen kotiin pitää olla kaiken 
kasvatuksen tarkoitus ja päämäärä, ja tämän maallisen 
pitää olla edes heikko heijastus tuosta ylhäisestä. 



TOTTELEMATTOMUUDEN SYISTÄ 
JA TURMIOSTA. 



»Opeta lasta hänen luonteensa mukaan, ja ei hän 
siitä luovu, vaikka hän kauankin elää.» 

Tämä on raamatun sana, yksi kuningas Salomon 
«sananlaskuista. 

Ehkä se hyvinkin on meille tunnettu, mutta olemmeko 
sittekään tulleet ajatelleeksi, miten suurena siinä 
esitetään kasvatuksen voima, miten ihana lupaus siinä 
annetaan meille. Kasvattajan vaikutus ihmissieluun 
on niin suuri, ettei se häviä vuosien vieriessä, vaan sen 
vaikutus ulottuu vanhuuteen saakka, läpi elämän vaiheiden 
ja kohtaloiden. 

Kuitenkin saa kasvattaja varsinkin meidän päivinämme 
usein nähdä työnsä turhaa olleen, saa nähdä 
toiveensa raukenevan ja särkyvän, saa turhaan tuloksia 
etsiä. Ei ole onnistunut kasvatustyö, vaan toisia teitä 
kulkevat lapset, kuin olisi tahtonut, kuin heille viitoittanut. 


Miksi on sitten niin? Miksi saa kasvattaja seisoa 
töittensä raunioilla? Eikö olekaan sitten enää lupauksen 
sana voimassa? 

Se on voimassa, ja se pysyy. Mutta me saamme 
seisoa töittemme raunioilla siksi, että me olemme tehneet 
työmme huonosti, siten, ettei se olekaan voinut 
kestää. Monenlaisella väärällä kasvatuksella olemme 
riistäneet siunauksen siltä. Monet ovat syyt epäonnistumiseemme. 

Emme ole tutkineet, mitä mihinkin peltoon 
on kylvettävä ja miten se on tehtävä. Ja miten on ennen 
kylvämistä muokattava. Helppoahan on useinkin nousta 
niiden tuhovoimain, jotka tukahuttavat kaiken sen 
ihanan, mitä kasvatus voi aikaansaada. Ja niin seisomme 
töittemme raunioilla. 

Yksi noista tuhovoimista kasvatuksen alalla on tottelemattomuus. 


Eipä löydy voimaa, joka pahemmin kuin tottelemattomuus 
voisi tuhota lastemme tulevaisuuden ja hävittää 
heidän elämänsä onnen. Vaikka sinä miten paljon 
puuhaisit ja tekisit työtä lastesi parhaaksi, et voi 
heille parhainta antaa, ellet sinä ole voinut opettaa 
heitä kuuliaisiksi. 

Muistamme, miten vanha Samuel tulee Saulin 
luokse ja sanoo, ettei Saul enään ole kelvollinen Israelin 
kuninkaaksi, koska ei ollut totellut Herran käskyjä. 
Saul menetti kruununsa tottelemattomuuden tähden. 
Sama tuho tapahtuu meidänkin päivinämme. Ole tottelematon, 
ja sinä menetät sen ihanan kruunun, minkä 
Luoja on sinunkin päähäsi painanut, sinä menetät 
mahdollisuuden saavuttaa ihmiselämän tarkoitus. 
Sen menettäminen on niin suuri tuho, ettei sitä korvata 
tuhansilla eikä tämän maailman tavaroilla. Mutta sen 
uhriksi joutuvat lapsemme, jos heissä pääsee tottelemattomuus 
valtaan. 

Onko meidän kodeissamme päässyt valtaan tuo 
tuhoatuottava voima? Miten monia esimerkkejä olenkaan 
saanut siitä elämäni varrella ja kulkiessani ympäri 
maatamme, surullisia esimerkkejä ai^an nuorten 
ja jo varttuneempien keskuudesta. Pienet tytöt ja pojat 
ovat useinkin niin kokonaan tottelemattomuuden 
vallassa, että äidin on huoaten tunnustettava: en minä 
niille mitään voi. 

Olin kerran eräissä kansakoulun alkajaisissa. Äiti 
toi poikaansa kouluun. Mutta opettaja sanoi: »En voi 
vielä ottaa Juhoa kouluun, sillä hän ei ollenkaan osaa 
lukea ja onkin vasta 7-vuotias, ei hän voi seurata.» 
Äiti pyysi kuitenkin: »Antaa Juhon olla vaikka 3 vuotta 
ensimäisellä osastolla, en ollenkaan pidä sillä väliä. 
Kotona hän on niin tottelematon, etten minä voi mitään. 
Eikö opettaja voisi ottaa häntä kouluun opettaakseen 
hänet kuuliaiseksi?» 

Äiti joutuu 7-vuotiaasta pojastaan sanomaan, että 
hänen on mahdoton kasvatustyötä tehdä, sillä niin on 
tottelematon hänen poikansa. Onnistuuko sitten opettajalle 
se, mikä oli ollut mahdotonta tuolle äidille? Mahdollisesti 
onnistuu se siinä määrin, että lapsen täytyy 
olla kuuliainen opettajan sanalle, mutta useinkin on 
myöhäistä voida istuttaa kuuliaisuuden hyvettä lapsen 
sieluun. Se tottelemattomuuden henki, joka on päässyt 
valtaan oikean kotikasvatuksen puuttuessa, se estää 
juurtumasta niitäkin hyveitä, joita koulussa koetetaan 
istuttaa, ja siksi näyttää usein niin vähäiseltä ja pieneltä 
koulun kasvattava vaikutus. Me vanhemmat olemme 
valmiit koulujen merkitystä vähäksymään ja opettajia 
syyttämään siitä, että niin vähäinen on koulun vaikutus 
lapsiimme, niiden elämään ja luonteeseen. Emmekö 
huomaa, että syy on meissä! Aikaisemman kasvatuksen 
kautta olemme huonosti varjelleet lapsiamme tottelemattomuudesta, 
kenties olemme lyhytnäköisyydessämme 
heitä siihen suorastaan johtaneet. Voimmeko 
vaatia silloin, että koulun tulisi perustamattomalle pohjalle 
rakentaa luja rakennus? Perustus on laskettava jo 
kodissa ja sille on yhdessä koulun kanssa rakennettava, 
toinen ei saa hajoittaa sitä, mitä toinen rakentaa. 

UHMA. 

Tottelemattomuudessa kasvaneet lapset varttuvat, 
kehittyvät nuorukaisiksi ja neitosiksi. Miten ilmenee 
heissä tuo nuoruudelle ominainen uhkuva elonvoima, 
tuo voima, joka nuoressa voi paljon ihanaa ja suurta 
aikaan saada, tuo, joka ei vastuksia säiky, ei tunne. 
Useimmin ilmenee se uhmassa. 

Näkee nuorukaisia ja neitosia, jotka eivät uhmaa 
ainoastaan vanhempiaan ja lähimmäisiään, vaan hyvin 
usein myös kaikkia hyviä tapoja ja säädyllisyyden vaatimuksia, 
lakeja ja säädöksiä sekä Jumalan pyhää lakia. 

Eläviä esimerkkejä tuosta uhmasta saa matkustaessaan 
rautateillä. Säädöksistä välittämättä alkavat nuoret 
miehet tupakoida vaunussa, jossa se on kielletty. 
Jos heille tuosta huomauttaa, ei siitä useinkaan ole mitään 
hyötyä. Jos uskaltaa jotain mainita velvollisuudesta 
noudattaa säädöksiä sekä huomauttaa, että tupakkaan 
tottumattomain on mahdoton vuorokausimääriä 
istua tupakansavua hengittäen, niin saa vastauksen: 
»Joka ei voi täällä olla, menköön muualle». 

Kun uhma pääsee hallitsevaksi ja määrääväksi, vie 
se täydelliseen tottelemattomuuteen. Ei ole väliä 
muista, ei ole väliä säädöksistä, ei hyvistä tavoista, kun 
vain omat pyyteet ja mieliteot saadaan täytetyiksi. Ja 
se voima, joka lapsissa, nuorisossa on ja elää, tulee turmioksi 
heille itselleen ja koko maalle, kun se uhmana 
ilmenee. Siitä johtuvat riidat yksilöitten välillä, ristiriidat 
yksilön ja yhteiskunnan välillä. Katkeraksi ja 
synkäksi käy sen elämä, joka valtiossa näkee vain pyyteittensä 
ja mielitekojensa rajoittajan ja joka uhmaten 
käy yli lakien ja säädösten. Heikko on valtio, jonka 
kansalaiset keskenään riitelevät, ja maan lakeja vastaan 
hyökkäävät niitä rikkoen ja siten koko kansan elin voimia 

jäytäen, näkemättä, että yhteisön etu on yksityisen 
etu. 

Sentähden tulee vanhempain rakkaudella ja viisaasti 
kasvatustyötä tehdä, varoen, etteivät heidän lapsensa 
joutuisi tottelemattomuuden ja sen kautta uhman 
tielle. Suuressa määrin on kasvattajan vallassa lastensa 
tuleva kohtalo, tulevien kotien onni tai rikkinäisyys 
ja koko kansan voima tai heikkous, valtion lujuus tai 
hajanaisuus. Katsokoot sentähden vanhemmat, että 
he tuota suurta valtaansa oikein ja viisaudella käyttävät, 
katsokoot vallankin, ettei tottelemattomuuden 
tuhovoima valtaa saa. 

VANHAIN YLENKATSOMINEN. 

Ei rajoitu vähiin se turmio, mikä johtuu kuuliaisuuden 
puutteesta. Olen maininnut jo uhman, mutta 
monella muullakin tavalla tulee se ilmi elämässä, myrkyttäen 
ja onnen ja siunauksen vieden. Tottelemattomuudesta 
johtuu myöskin vanhojen ylönkatsominen ja 
halveksuminen. 

Miten yleinen ja silmäänpistävä on se meidän aikanamme! 
Nythän nuoret käyvät kouluja, he tulevat 
viisaiksi. Mitäpä he eivät tietäisi! Tyhmäksi jää vanha, 
harmaahapsinen isä ja elämän kouluttama äiti. He 
ovat sen ajan lapsia, jolloin ei kouluja käyty, sillä 
kouluja ei ollut. Mutta he ovat hankkineet viisautensa 
elämän koulussa, he ovat tietonsa koonneet kovien kokemustensa 
kautta. Ehkei heidän maailmankatsomuksensa 
ole laaja, mutta se on eheä, ja heidän elämänkatsomuksensa 
on syvä ja vakava. Ja he osaavat jotain 
tehdä. 

Kuinka surullista on sentähden nähdä heitä halveksuttavan. 
Kun harmaantunut vanhus joskus tahtoo 

neuvoa nuoria, antaa heille jotain aarreaitastaan, tuosta 
yksinkertaisesta ja syvästä viisaudestaan, jonka hän on 
suoraan elämältä saanut, on kohtalon vaiheitten alla 
ymmärtämään oppinut, miten halveksien se useinkin 
luota heitetään: »Ette te ymmärrä, te olette niin vanhoillinen.» 
»Olkaa vaiti»; ne ovat vastauksina. Ei ymmärretä 
yksinkertaista viisautta. Uudet aatteet ja 
uudet ihanteet ovat toista. Jos ne ovat ristiriidassa äidin 
tai isän neuvojen kanssa, niin ei ole epäilystäkään, 
etteivätkö nuo vanhukset olisi väärässä. 

Eivät ymmärrä nuoret, miten korvaamattoman vahingon 
tekevät itselleen, kun hylkäävät halveksien elämän 
koulussa kokemuksen kautta saavutetun viisauden, 
joka on sitä kalliimpi, jos sen vanhemmat tarjoovat 
lapsilleen. 

On koteja, joissa äiti ja isä ovat ahertaneet ja raataneet 
ja lepäämättä tehneet työtä auttaakseen lapsiaan 
eteenpäin. Siinä ovat harmaantuneet, ja kädet 
ovat koukkuun jääneet, selkä ei enää suoraksi suoristu, 
vaivaa ja ponnistuksia kuvastavat nuo uurteiset kasvot. 
Muistaessaan lastensa hyväksi ponnistelevansa ovat 
väsymyksensä voittaneet, usein masentuneen mielensä 
rohkaisseet. Mutta tulee sitten aika, ettei enään nouse 
kuokan varsi, ei jaksa jalka enään lattialla pyörähtää, 
mutta ovatpa silloin jo lapsetkin työhön kykeneviä. 
Ja vanhukset odottavat, että lapset nyt vuorostaan 
koettaisivat heitä auttaa, koettaisivat palkita heille heidän 
rakkautensa ja suloiseksi tehdä heidän elämänsä 
illan. 

Miten monta kertaa kuitenkin ovat harmaapäävanhukset 
saaneet nähdä tuon elämänsä viimeisen toiveen 
pettävän. Lastensa käytöksestä saavat he alituisesti 
lukea: tiellä ovat isä ja äiti, joutaisivat jo siitä 
poiskin kuolla. Mitä on liikkunut isän mielessä, kun raskaat 

hikikarpalot ovat multaan pudonneet korpea raivatessa 
tai ojia luodessa, eikö hänen mielessään ole ollut 
enemmän lapset kuin oma itse. Kun äiti on lapsensa 
tähden itseltään kaiken levon kieltänyt, yöt vaalien lastaan 
käsivarsillaan kantanut, onko hän silloin ajatellut, 
joutaisi tuo lapsi tuosta poiskin kuolla. He ovat olleet 
valmiit uhraamaan kaikkensa lapsen hyväksi, itse kieltäytyen 
kaikesta välttämättömästäkin. Olen nähnyt 
köyhän työläisnaisen uhraavan viimeisen markkansa 
lääkärille saadakseen terveeksi lapsensa. 

Ovatko he siten ansainneet kylmyyden ja ylenkatseen, 
ovatko he ansainneet sen, että saavat avutta ja 
hoidotta jäädä, ilman rakkautta elämänsä illan elää, 
kun eivät enään itse kykene itseään auttamaan? 

Jos niin on, niin miten käy meidän kansallemme? 

Raamattu kertoo profeetta Eliasta, miten hän vanhaksi 
tultuaan aikoi mennä vuorelle rukoilemaan. Mutta 
polku oli kivinen, ja vapiseva oli vanhuksen polvi, hän 
kompasteli. Ympärillä olevasta nuorisosta pyysi hän 
jotakuta taluttajakseen. Mutta pilkaten se vastasi vanhan 
Herran miehen pyyntöön. Ja jatkona kertoo raamattu, 
miten kovalla rangaistuksella ja kurituksella oli 
Herran opetettava Israelin kansaa, ennenkuin, se ymmärsi, 
että vanhain kunnioitus oli nuorista hävinnyt, ja 
siten hävinnyt myöskin elämän siunaus. 

Tällaisia esimerkkejä näemme kaikkialla ympärillämme, 
näemme elämämme aikana aivan surullisen paljon. 
Muistan, miten kerran näin vanhan ukon vähäisiä 
jälellä olevia voimiaan ponnistaen työntävän kelkkaansa 
ylös mäkeä. Ollen aivan uupumaisillaan, pyysi ukkoparka 
nuoria kansakoulupoikia auttamaan, jotka siinä 
olivat hänet saavuttaneet. Kuvittelin, että nuo reippaat 
pojat rientävät avuksi jo ilman pyyntöäkin. Mutta 
miten kävi? Pilkaten ja naureskellen jättivät he vanhuksen 

yksin uupuneena ponnistelemaan kuormansa 
kanssa. Pelosta vavisten ajattelin, miten käy Suomen 
tulevaisuuden, jos nuorisosta kokonaan häviää vanhain 
kunnioitus? 

Tunsin äidin, joka jäi leskeksi viiden lapsen kanssa. 
Mutta hän ei masentunut raskaista koettelemuksista, 
vaan tulevaisuuteen luottaen ajatteli: aherran ja raadan 
ja teen työtä yöt ja päivät, niin ettei minun lasteni koskaan 
tarvitse mieron tielle joutua eikä armoleipää syödä, 
jaksan niin kauan, kunnes lapseni ovat suuria ja kykenevät 
elättämään itsensä ja vanhan äitinsä! Ja ihmeellistä! 
Hän kykeni pitämään huolta lapsistaan, niin että 
he saivat äidin turvissa kasvaa ja kehittyä, kunnes itse 
olivat kykeneviä oman elatuksensa hankkimaan. Mutta 
tuli sitten aika, jolloin äidinkin voimat olivat lopussa, 
niin ettei hän enään kyennyt itsestäänkään huolta pitämään. 
Hän kuvitteli, että lapset rientävät auttamaan 
häntä, hän odotti, että lapset antavat hänelle sen pienen 
aineellisen avustuksen, minkä hän vielä tarvitsi, — 
Mutta mitä tekivät lapset? Riensivätkö he auttamaan 
vanhaa äitiään? — Tyttäret tarvitsivat uusia pukuja, 
koristeita ja hetaleita, uutta joka iltamaan; siihen meni 
heidän ansionsa. Pojat tarvitsivat korttipeliin, tupakkaan 
ja muihin nautintoihinsa. Ei heiltä liiennyt. Kukapa 
nyt vanhaa muijaa auttamaan ja elättämään! 
Turhaan sai äiti- vanhus toivoa ja odottaa. Ei muistettu 
edes kirjelippua äidille lähettää hänen yksinäisyytensä 
suloksi ja huolten haihduttamiseksi. Usein tallusteli 
vanhus postiin kysymään, eikö ollut lapsilta tullut kirjettä, 
mutta turhaan, aina turhaan. Kokonaan oli 
unohtunut äiti, hänen rakkautensa ja vaivansa ja nykyinen 
yksinäisyytensä. — Vanhin tytär oli joutunut varakkaaseen 
taloon. Hänellä oli hyvä koti. Kerran sai 
äiti vaivoin sinne saakka mennyksi. Arkana, ikäänkuin 

anteeksi pyytäen huonouttaan, hän sanoi: »Mitenkähän 
tämä minun elämäni nyt järjestetään, kun en enää jaksa 
itseäni elättää?» »Niin», vastasi tytär, »olisihan sitä tässä 
meilläkin, mutta meillä on niin paljon lapsia, ja te, äiti, 
tarvitsette rauhaa edes vanhoilla päivillänne; eiköhän 
ole paras, että menette vaivaistaloon». Ja niin sai vanhusparka 
mennä vaivaistaloon, vanhuutensa päiviksi 
armoleipää syömään, hän, joka oli 5 lasta elättänyt, 
mutta jota 5 lasta yhdessä eivät voineet elättää. Mutta 
ne kyyneleet, joita äitiparka vuodatti, kun hänet vaivaistaloon 
vietiin, eivät ennustaneet lapsille onnellista tulevaisuutta. 
Sitävarten tulee sydän niin surulliseksi ajatellessa 
nuoria, jotka eivät kunnioita vanhempiaan eivätkä 
vanhuutta, kun tietää, että he silloin hävittävät 
itseltään onnen ja menestymisen mahdollisuuden. 

Liian synkkää olisi, ellei joskus näkisi valokohtia pimeydessä, 
toivotonta olisi, jollei nuorisostamme ja kodeistamme 
saisi muuta kuvaa kuin äsken esitetyn. On 
koteja, joissa pojat kilvan kiiruhtavat ottamaan opiksi 
isän elämänkokemukset ja joissa tyttäret äidin katseesta 
koettavat hänen toivomuksensa arvata täyttääkseen 
sen. Onnen ja menestyksen vievät mukanaan elämänsä 
matkalle nuoret, jotka sellaisesta kodista lähtevät. 
Ilon ja tyydytyksen valmistavat he vanhemmilleen, 
ja sellaiset kodit ovat kansan voima. 

»MINKÄPÄ SILLE SAA!» 

Kasvatustyö on vaikeata, ehkä enemmän voimia ja 
viisautta vaativaa kuin mikään muu työ. Yritetään 
kyllä kasvattaa, mutta tulokset ovat huonot; lapsissa on 
tottelemattomuutta, on uhmaa, on vanhain halveksumista. 
»Minkäpä sille saa», huokaistaan, kun nähdään 
huonot tulokset. 

Aina kun kuulen tämän lauseen kasvattajan suusta, 
muistan rovasti Malmivaaran kasvatuspuheen herättäjäjuhlilla 
Kiuruvedellä, Hän sanoi m,m.: »Isät ja äidit! 
Kun te näette, että tottelemattomuuden henki vie teidän 
lapsenne onnettomuuden poluille, silloin te sanotte: 
Minkäpä sille saa! Mutta tätä lausepartta ei tarvitse olla 
kasvattajan sanakirjassa, ja sitä ei saa olla kasvattajan 
sanakirjassa, Jumala yksin on kaikkivaltias, sitä ei ihminen 
ole, Mutta Jumala on pannut isän ja äidin edustamaan 
Hänen majesteettiuttaan kodissa, ja Hän sekä 
voi että tahtoo antaa meille viisautta ja voimaa tässä 
kalliissa kasvatuskysymyksessä, jos me sitä Häneltä 
pyydämme ja Häneltä tahdomme vastaanottaa, Mutta 
te, äidit ja isät, olette omalla viisaudellanne itse työntäneet 
lapsenne tottelemattomuuden poluille, ja kun te 
näette, mihin se vie, niin te sanotte: Minkäpä sille saa!» 

Tämä oli kovaa puhetta, mutta kun asiaa ajattelee, 
täytyy myöntää, että se oli totta, Kuinka monta kertaa 
lapset väärällä kasvatuksella suorastaan työnnetään 
tottelemattomuuden poluille! Olen kyllä varma siitä, 
ettei kukaan kasvattaja suorastaan sanoilla kehoita lastaan 
olemaan tottelematon, Mutta siihenkö pysähtyykin 
kasvatus, että jotain kielletään ja jotain käsketään? 
Kasvatusta on sekin, mutta voi sanoa, että se on tehottominta 
ja arvottominta kasvatuksessa, Paljon riippuvat 
tulokset siitä, millä tavalla käsketään ja kielletään, 
mutta enemmän siitä, millaista on kotielämä, millaista 
isän, millaista äidin, millainen on heidän suhteensa, Ja 
kasvatus on ennen kaikkea määrättyjen lapsen sielunominaisuuksien 
kehittämistä. 

Lakkaamatta tarkkaavat pienet lapset vanhempainsa 
ja kasvattajainsa elämää, Heidän elämänsä on 
alituista huomioiden tekoa. Herkkä on lapsen sielu, 
helposti ottaa se vastaan vaikutteita ulkomaailmalta. 

Väsymättä pyrkivät he oppimaan heitä vanhemmilta, 
he pyrkivät jäljittelemään näitä. Esimerkki vaikuttaa 
heihin paljon enemmän kuin kielto. Eivät sentähden 
vanhemmat kyllin tarkkaa elämäänsä ja puheitaan, 
joita lapset ovat kuulemassa, eivät kyllin paljon koskaan 
harkitse, miten lapsen kanssa menettelevät. 

VANHEMPAIN VALHE. 

Tuhoavasti vaikuttaa lapsen sieluun se, kun hän 
huomaa vanhempainsa valehtelevan. Tuo vaikutus on 
mitä voimakkain kiihotin tottelemattomuuteen. Otan 
esimerkin. Äiti lähtee kylään ja sanoo pikku tyttöselleen, 
joka pyrkii mukaan: »Jää nyt tupaan, äiti käväisee 
vain ulkona, ja tulee heti takaisin.» Yksin jääneenä 
kapuaa tyttönen penkille akkunan ääreen ja näkee, 
miten äiti peltojen poikki juoksee naapuriin. Sinne 
unohtuu hän kahvipannun ääreen eikä muista palata 
useaan tuntiin. Tyttönen huomaa äidin valehdelleen. 
Seuraavana päivänä on äidillä asiani ulos. Taasen pyrkii 
tyttö mukaan, eikä kieltelyistä huolimatta suostu 
jäämään kotiin, sillä hän pelkää äidin taas menevän 
naapuriin. Äidin valhe istutti lapseen tottelemattomuuden. 
Monenlaisia valheita, hätä-valheita, sanotaan lapsille 
pitkin päivää; useinkin omista mukavuussyistä, 
ollenkaan ajattelematta vakavasti, miten kieroksi se 
voi tehdä lapsen luonteen, hävittää ensiksi kuuliaisuuden, 
sitten rehellisyyden ja johtaa sitä tietä onnettomuuteen. 


ELÄMÄN VALHE. 

Jos ovat turmiolliset sanotun valheen vaikutukset 
lapseen, vielä turmiollisempi elämän valhe on se; että 

kielletään lapselta, mitä itse tehdään, itse eletään toisin, 
kuin opetetaan, itse tehdään sitä, mitä toisissa tuomitaan. 


Vaikea lienee sellaisen kasvattajan vaatia kuuliaisuutta. 
Elämän valhe hävittää lapsessa kunnioituksen 
kasvattajaa kohtaan, se riistää kasvattajalta kaiken 
arvovallan, se vie perustuksen ja selkänojan. Sellainen 
kasvatus on ilveilyä ja vahingoittaa enemmän kuin hyödyttää, 
sillä se paljastaa elämän valheellisuuden, ja 
ulkokullaisuuden ja onttouden. Ja kumpaako sitten 
luullaan lasten enemmän seuraavan: käskyjä ja kieltoja 
vaiko vanhempain ja kasvattajain esimerkkiä? Siitä ei 
liene epäilyksiä. Jos ovatkin kasvatuksen päämäärät 
niin korkealla, ettei niitä ole kasvattajakaan voinut 
saavuttaa, niin jos hän itse pyrkii yhtä vilpittömästi 
kuin toivoo lapsen pyrkivän, niin varmaan tuloksia on, 
eikä hän elämän valheella lapsensa sielua eikä elämää 
turmele. Rehellisyys, totuudenrakkaus ja jumalanpelko 
olkoot ohjeena kasvattajalla ensin, niin silloin 
hän menestyksellä voi tehdä vastuunalaista kasvatustyötä. 


LIIKA KÄSKEMINEN JA KIELTÄMINEN. 

Lyhytnäköistä on kasvatuksemme useissa kohdin, 
vaan harvoin rikomme muussa niin paljon kuin käskemisessä 
ja kieltämisessä. Ei se ole sekään varasto niin 
loppumaton, että sitä saisi rankaisematta tuhlaten käyttää. 
Emmekö ymmärrä, että sielunelämässämme vallitsee 
tottumisen laki. Ei nyt enään autoja minään pidetä, 
kun ne joku aika sitten olivat mitä suurin ihme, 
joita toiset juoksivat pakoon, toiset ihmettelemään. 
Jos lapsi saa alituisesti kuulla: älä nyt sitä tee, älä nyt 
sinne mene, älä satu siihen, ja aina vain: älä nyt, niin 

tottuu hän sekä käskyihin että kieltoihin niin, ettei hän 
ollenkaan ajattelekaan niitä totella. Ja eihän niitä 
todenteossa useimmiten ole toteltaviksi aiottukaan. Jos 
tahdot lapsesi säilyttää tottelemattomuudelta, niin 
kiellä vähän ja käske vähän, ja harkitse tarkoin, että 
se on mahdollinen toteuttaa, mitä käsket ja se ehdottomasti 
välttämätön kieltää, mitä kiellät. Mutta vaadi 
myös tarkoin, että silloin kieltosi ja käskysi täytetään. 
Olen varma, että siten paljon vältymme näkemästä 
lapsiamme tottelemattomina. 

Liiallisella kieltämisellä on myös se vaaransa, että 
sillä tukahutetaan lapsen luontainen toimintahalu. 
Työn käskyn kautta on Jumala istuttanut toimintahalun 
ihmislapseen, eikä sitä ole pois juuritettava, vaan 
kehitettävä, sillä eipä totisesti ainakaan meissä suomalaisissa 
ole liikaa toimintahalua eikä yritteliäisyyttä, 
sen kyllä todistaa talouselämämme kehittymättömyys, 
hukkaan voimansa tuhlaavat kosket ja suot, jotka vielä 
odottavat aarteittensa korjaajaa. Miksi pakottaa lasta 
toimettomuuteen, hiljaa tuolilla istumaan, missä se 
kyllästyneenä käy kärtyisäksi? Pojalle puukko käteen, 
kun on vain kärki poikki, ettei pistä silmäänsä, yhdelle 
kynä ja paperia, tytöille sakset ja kangastilkkuja. Hyödylliseen 
toimintaan ja toimintaan, jossa mielikuvitus 
ja voimat saavat askartelemista ja viihdyttävät samalla 
kuin kehittävät. Liikettä ja leikkiä ja työtä ja 
askartelua, silloin tarvitaan vähemmän kieltoja ja käskyjä, 
ja luonne kehittyy paremmin ja oikeammin kuin 
usein hy vänkään kasvattajan liian turhantarkassa 
huolenpidossa. Kokemus tulee silloin lapselle avuksi. 
Hän oppii ymmärtämään ja itse kokemuksen kautta 
harkitsemaan, mihin on koskettava, mihin ei, mikä on 
vaarallista, mikä luvallista. 

KÄSKY JA KIELTO OVAT PYHÄT. 

Kun kasvatuksessa käskyä ja kieltoa käytetään, 
on niitä pidettävä peruuttamattomina. Paljon panevat 
isännät painoa nuoren varsan kasvattamiseen ja opettamiseen. 
Miten tarkasti he pitävät varansa, ettei varsa, 
jolla ensi kertoja ollaan ajamassa, pääse valtoihinsa. 
Jos se tapahtuu pari kolme kertaa ensi ajeluilla, niin 
varsasta tulee sellainen hevonen, jota on vaikea koskaan 
hillitä suitsilla. Siksi ei uskotakaan huonoa ajomiestä 
ensi kerroille, ettei hän pilaisi hevosta. 

Miten on lastemme laita? Pidetäänkö heistä yhtä 
suurta huolta ? Eivätkö he niin monta kertaa pääse valloilleen 
jo yhtenä päivänä? Eikö pilaannu heidän luonteensa 
siitä, ettei nuorena tarvitse noudattaa käskyjä 
eikä kieltoja? Kun vähän riuhtaisee, vastustelee, niin 
silloin on vapaa ja saa mielitekonsa läpi. Miten moni 
nuorukainen on sillä pilattu niin, että hän on lopuksi 
tarvinnut rautakahleet hillitsijöikseen, vankilanmuurit 
muistuttamaan, että on yhteisö etuineen eikä vain hän 
mielitekoineen. Tämä kaikki voi tapahtua siksi, ettei 
vaadita käskyjen noudattamista jo nuoruudessa, käskyvaltaa 
lyhytnäköisesti käytetään ja usein oman mukavuuden 
vuoksi ei jakseta vaatia toteuttamista. 

Varsinkin me äidit olemme tässä kohdin heikkoja 
ja helppoja rikkomaan, johtuen usein väärästä rakkaudesta 
ja lujuuden puutteesta. — Olin eräässä kodissa, 
kun tyttönen tuli kotiin koulusta pyytäen heti päästä 
naapurissa käymään. Äiti ei suostunut, vaan kehoitti 
tytärtään ensin lukemaan läksynsä. Tyttö pyyteli ja 
pyyteli yhä ja kun ei saanut lupaa, niin alkoi itkeä. 
Silloin sanoi äiti: »No mene nyt» . — Kahdesti, kolmesti 
kielletään, ja sitten kuitenkin lopuksi myönnytään. 
Tuollaisella teolla kasvattaja heittää pois ohjakset kädestään 

ja niitä ei ole helppo saada takaisin. Sentähden 
olkoon käsky ja kielto pyhä. Siihen vaaditaan kuitenkin 
se, että ollaan johdonmukaisia käskyvallan käytössä. 
Ei saa tänään kieltää sitä, minkä eilen lupasi,eikä tänään 
luvata sitä, minkä eilen kielsi. Kasvatettavan täytyy 
tulla tietoiseksi siitä, että hänen onnensa on kysymyksessä 
että häntä käsketään vain siihen, mikä on hänen 
velvollisuutensa ja mikä ei ole väärin ja että häntä 
pahasta kielletään. Käskijää ohjatkoon oikeudenmukaisuus, 
jonka pohjana ja perustana on totuus, rehellisyys 
ja jumalanpelko. 

KASVATUS ON ALETTAVA KYLLIN AIKAISIN. 

Kyllin aikaisin lapsuudessa on kasvatus alettava. 
Ja varsinkin kasvatus kuuliaisuuteen. Huonot tulokset, 
tottelemattomuus ja itsekkyys johtuvat usein siitä, 
että kasvatus aletaan liian myöhään. Nuorena on vitsa 
väännettävä, on sananlaskun ohje, vaan kuinka harvoin 
sitä noudatetaan. Siitä estävät meitä väärä rakkaus, 
tietämättömyytemme ja oma mukavuutemme. Taipumukset 
menevät lapsessa perintönä, niin hyvät kuin 
huonotkin. Kasvatuksen tehtävä on heti alusta pitäin 
hyviä taipumuksia kehittämällä voittaa huonot. Jollei 
sitä työtä aleta kyllin aikaisin, niin huonot taipumukset 
hyvin helposti tulevat vallitseviksi ja niin voimakkaiksi, 
että sitten on niitä enään vaikea voittaa. 

Olin kerran eräässä kodissa, jossa oli kolmevuotias 
poika. Poikanen pyysi voileipää ja saikin. Mutta kun 
hänen mielestään leivällä ei ollut kylliksi voita, viskasi 
hän sen kiukuissaan lattialle, eikä äidin uudistetuista 
pyynnöistä huolimatta ottanut sitä ylös. Äiti lupasi lisää 
voita, vaan yhä kiukutteli poika uppiniskaisena. 
Viimein lupasi äiti vielä piparikakun, mutta ei saanut 

sittenkään lastaan tottelemaan. Kun huomautin, että 
poika oli ansainnut kuritusta, niin valitteli äiti, ettei 
hän henno niin pientä lasta kurittaa. Kyllä se siitä 
viisastuu, kun vanhenee, lohdutteli hän itseään. Näin 
tuli väärä rakkaus äidissä lapsen itsekkäisyyden ja tottelemattomuuden 
tueksi. Voimakkaalla rakkaudella 
on jo pienestä pitäen lapselle opetettava kuuliaisuuden 
välttämättömyys ja sen siunaus. Jos ihmiskunnan huonot 
taipumukset pääsevät sielussa itämään ja versomaan, 
niin vaikea on niitä myöhemmällä iällä pois kiskoa. 
Minkä me voimme lapsen nuorena ollessa terveellä 
ja voimakkaalla rakkaudella saada aikaan, se on meidän 
tehtävä, ettei Kaikkivaltiaan Jumalan tarvitse käyttää 
rangaistuksensa ankaruutta särkeäkseen pitkälle pahuudessa 
joutuneen sydäntä. 

LASTEN PAHEIDEN PUOLTAMINEN. 

Usein saattavat kasvattajat lyhytnäköisyydessään 
ja väärässä rakkaudessaan mennä siihen, että puolustavat 
lapsiensa paheita; varsinkin voi tästä syyttää äitejä. 

Olin kerran eräässäkin kodissa, kun poika palasi 
koulusta. »Juho, olitko taasen jälki-istunnoilla?» kysyi 
äiti. Poika myönsi olleensa. Mutta kun äiti kysyi, mitä 
hän oli taasen tehnyt, kertoi poikanen, että hän oli vain 
vähän naurahtanut muitten kujeille; häntä yksin vain 
oli rangaistu. Pojan aikana alkoi äiti syyttää opettajaa 
siitä, että hänen poikaansa useat kerrat syyttä rangaistaan. 
Kun poika oli poistunut, sanoin äidille: »Nyt olette 
riistänyt opettajan kädestä kaikki keinot kasvattaa poikaanne 
ja ohjata häntä oikealle tielle. Oletteko niin 
varma poikanne syyttömyydestä?» Äidin mielestä oli 
luonnollista, että hän puolusti poikaansa, mutta hän ei 
huomannut, minkä virheen hän teki puolustamalla samalla 

lapsensa pahuutta ja siten yllyttäen lastaan tottelemattomuuteen. 
Jos luonteemme huonot puolet saavat 
vanhempain puolustuksen, niin on niillä kaksinkertainen 
voima kasvaa. 

On kasvattajia, jotka pelkäävät sitä, että he saavat 
osakseen lastensa vihan, jos he ankaralla kädellä tarttuvat 
lastensa paheisiin näiden ollessa pieninä. Ehkä 
johtuu tuo pelko siitä, että on tapauksia, jolloin ilman 
rakkautta käytetty kuritus ja kasvatus on johtanut 
harhaan. Koskaan eivät vihaa lapset vanhempiaan, 
jotka oikealla tavalla ovat ohjanneet lapsiaan pois pahuuden 
poluilta, vaan siitä syyttävät monet vanhempiaan, 
että heitä ei ole kasvatettu, vaan annettu paheiden 
kehittyä ja huonojen tottumusten voimistua. 

Eräs nuorukainen oli varastanut, ja tuomittiin siitä 
vankilaan. Kun hänen äitinsä meni häntä viimeisen kerran 
tapaamaan, ennenkuin hänet suljettiin kolkkojen 
muurien sisälle, sanoi poika: »Äiti, tämä on teidän 
syynne!» »Kuinka voit niin sanoa, poikani,» sanoi äiti 
itkien, »olenko koskaan käskenyt sinua varastamaan.» 
Poika vastasi: »Muistatteko, mitä teitte, kun minä ensi 
kerran toin punajuuria naapurin puutarhasta? Kysyitte, 
miten olin ne saanut. Ja kun kerroin, sanoille: Oletpa 
sukkela, sinusta tulee oikein kekseliäs mies. Miksi ette 
silloin rangaissut ja näyttänyt, että olin menossa paheiden 
polulle. Te kiititte minua vain. Se antoi minulle 
uutta intoa jatkamaan alkamallani tiellä, ja nyt olen 
näin pitkällä.» 

Kun on lastemme tulevaisuus ja onni kysymyksessä, 
kuten kasvatuksessa on, emme koskaan kyllin 
vakavasti tule harkinneeksi tekojamme ja suhtautumistamme 
lapsiin, liian paljon annamme valtaa hetkellisille 
mielijohteille, väärälle rakkaudelle, omalle mukavuudelle 
ja väsymme kesken. 

VANHEMPAIN YHTEISTOIMINTA. 

Kasvatustyö on rakennustyötä. Ja luonnollista on, 
että jos kasvattajia on kaksi, kuten perheessä isä ja äiti, 
niin on heidän toimittava yhteisymmärryksessä. Muuten 
ei kasvatustyö tuloksia tuota. Yhteinen täytyy olla 
heillä päämäärä, ja menetelmät eivät saa olla ristiriitaiset, 
muuten toinen hajoittaa sen, minkä toinen rakentaa. 


Usein on kuitenkin tässäkin kohden epäkohtia. Jos 
isä tahtoisi joskus antaa tiukempaa nuhdetta ja ojennusta 
lapselle, niin tekee äiti sen tuloksettomaksi lapsen 
kuullen est ellen. Joskus tapahtuu päinvastoin. Niin 
tärkeästä kysymyksestä, kuin on kasvatuskysymys, 
saattaa kyllä olla erimielisyyksiä, mutta kuinka usein 
ovat vanhemmat keskustelleet menettelytavoista ja 
päämääristä? Eivät he ole niitä tehneet selviksi usein 
itselleenkään, mitä sitten toisilleen. Ilman johdonmukaisuutta, 
hetkellisen mielijohteen vallassakin saatetaan 
kasvatustyötä tehdä. Kyllä keskustellaan vähempiarvoisista 
asioista, jotka tulevat esiin taloudessa, 
mutta kasvatuskysymyksiä ei oteta puheeksi tuskin 
koskaan. 

Isän ja lapsen suhde kodissa on lapsen erikoisen 
huomion esineenä, ja voi paljon vaikuttaa kasvatukseen. 
Suurta turmiota saattaa tuottaa se, että äidit salaavat 
isältä lapsensa tekoja tai omia töitään. »Tätä ei sanota 
isälle», sanovat he usein lapselleen. Tällä tavoin oppivat 
he pettämään isää, mutta se, joka osaa pettää isää, osaa 
pettää äitiäkin ja lähimmäisiään, ja hän on kerran saava 
petturin palkan. Nurinkuriset rahaolot kodissa voivat 
johtaa äidin pieniin petoksiin. Vastenmielistä ja vaikeaa 
on pyytää jokaista markkaa erikseen, kun monet talousmenot 
kaikki menevät äidin kautta. Raskasta on kuulla 

aina kyselyitä, mihin ovat entiset rahat kuluneet, mihin 
nyt tarvitaan. Tästä voi johtua petosta ja salaamista, 
ja selvää on, miten turmiollisesti se vaikuttaa lapseen, 
jos hän joutuu sitä seuraamaan ja näkemään. 

Kun äidit lyhytnäköisellä toiminnallaan tai väärällä 
rakkaudella ovat menettäneet vaikutusvaltansa lapseen, 
niin etteivät saa häntä enään tottelemaan, saattavat 
he isästä tehdä jonkinlaisen pelottavan olion, pöpön, 
jolla lasta pelotetaan ja uhataan. Usein saattavat 
isät olla siihen syypäät, sillä liian vähän ottavat he osaa 
kotielämään ja kasvatukseen, ja senkin mitä ottavat, 
ovat vain kurituksen antajia. Välttämättömyyden pakosta 
joutuvat he usein olemaan suurimman osan ajastaan 
kodin ulkopuolella, mutta hyvällä tahdollaan voisivat 
he korjata kaiken sen, minkä pakosta joutuvat 
laiminlyömään. 

Äidin rakkaudesta paljon puhutaan, paljon kirjoitetaan 
ja runoillaan, sille viritetään ylistysvirsiä, joissa sen 
suuruutta ja epäitsekkyyttä kuvataan. Ja suurta se onkin. 
Mutta minä tahtoisin isän rakkautta ylistää. Olen 
varma siitä, että isät rakastavat lapsiaan yhtä paljon 
kuin äiditkin. Ja siinä rakkaudessa on voimaa, jos sitä 
oikein oppii tuntemaan, siinä on uhrautumista ja itsensä 
kieltämistä. Mutta isän rakkaus on niin suljettuna sinne 
sydämeen. Ei hän siitä puhu, eikä useinkaan sanoin 
osoita sitä. Ei se ole niin välittömästi lapseen kohdistuvaa 
ja lapsen silmillä havaittavaa, se on usein suuripiirteisempää. 


Kuitenkin täytyisi isän enemmän personallisesti 
ottaa osaa lasten kasvatukseen, antaa rakkautensa joskus 
paistaa suoraan lapsen sydämeen. Muuten saattaa 
vain pelko jäädä lapselle ainoaksi tunteeksi isää ajatellessa. 
Jouduin kerran surullisen tapauksen näkijäksi. 
Lapset olivat syksyllä paimenessa ja olivat tehneet tulen 

lämmitelläkseen. Huomaamatta pääsi talon 5-vuotias 
tyttönen niin lähelle, että tuli tarttui hänen 
vaatteisiinsa ja hän paloi. Kun äiti kantoi kotiin tuota 
puoleksi hiiltynyttä lasta, jossa, ihme kyllä, vielä oli 
henki, niin vaikeroi hän : »Äiti, älkää sanoko isälle, isä 
lyö. Älkää sanoko isälle.» Pelko, joka valtasi lapsen, 
kun hän ajatteli isäänsä, oli suurempi kuin ne suuret tuskat, 
joita hän kärsi. Kun lapsi jonkun ajan kuluttua 
kuoli, oli isä tuskasta menehtyä, sillä hän rakasti lastaan, 
mutta ei ollut antanut rakkautensa koskaan paistaa 
hänen sydämeensä. Vailla voimakasta, nostavaa ja 
eteenpäinvievää voimaa lähtee kodista ulos elämään se, 
joka ei ole saanut osakseen isän rakkautta. Voimakkaana 
tukena ja ohjaavana kätenä on isän rakkaus elämän 
kohtaloissa. Muistan, miten kerran eräs poika, 
saavuttuaan Helsingistä isänsä 70-vuotispäiväksi kotiin, 
puheessaan lausui: »Kun minä siellä pääkaupungissa 
olen ollut vaarassa joutua paheiden poluille, olen muistanut: 
isä kotona rukoilee minun puolestani. Se on antanut 
minulle voimaa voittamaan kiusaukset.» Rakkaus 
vanhempain ja lasten välillä rakentaa sellaisen 
yhdistävän sillan, etteivät välimatkat heitä koskaan voi 
eroittaa. 

KURITUS. 

Kun rakkaus vallitsee myöskin kurituksessa, niin 
ei ole pelkoa siitä, että se tulee vahingolliseksi ja vie 
päinvastaisiin tuloksiin, kuin oli toivottu, nim. tottelemattomuuteen 
ja valheeseen. Kurituksen merkitys kasvatuksessa 
on niin suuri, että se vaatisi kokonaan oman 
käsittelyn; tahdon seuraavassa esittää siitä vain muutamia 
huomioita. 

Ruumiillista kuritusta on varoen käytettävä, sitä 
on käytettävä mahdollisimman vähän, vasta rangaistuksena, 

kun muu ei enään auta. Kasvatustyömme pitää 
olla enemmän kehittävää ja rakentavaa, kuin alaspainamista. 
Lapsen on opittava oman ymmärryksensä avulla 
käsittämään, että hänellä esim. on velvollisuus totella. 
Kasvatuksessa on vedottava lapsen luonteen hyviin 
ominaisuuksiin, niitä on kehitettävä, niitä on innostettava, 
silloin on rangaistus jäävä vähiin. Kun meidän 
omaa elämäämme ohjaavat oikeat ja jalot voimat, totuus, 
rehellisyys ja jumalanpelko, niin esimerkkimme 
voimalla tietämättämmekin vaikutamme lapsiimme ja 
säästymme siten rangaistuksen ja kurituksen käyttämisestä. 


Sen, joka taisteluun käy, tulee mahdollisimman tarkat 
tiedot hankkia vihollisesta, muuten on kaikki toiminta 
umpimähkäistä, ja tappio on varma. Ja kun 
me käymme kallista kasvatustyötä tekemään, niin on 
meidän myöskin mahdollisimman tarkasti tunnettava 
lastemme luonne. Meidän on tiedettävä, mitkä sielun 
kyvyt ovat kussakin eniten kehittyneet, mitkä jälkeen 
jääneet, osataksemme edellisiä ohjata oikeaan ja lapsen 
hyväksi käyttää sekä jälkimäisiä kehittää. Toiset 
ovat herkkiä, toiset jyrkkiä, toisiin vaikuttaa pieni viittaus, 
toiset tarvitsevat voimakkaampaa ja selvempää 
ojentamista ja käskemistä. Joillakin on erinomainen 
muisti tai mainio havaintokyky, toisilla tahto voimakkaampi, 
toisilla tunne kovin herkkä. Nämä ominaisuudet 
oikein ymmärrettyinä ja kasvatuksessa käytettyinä 
ovat mitä parhain keino ja takaavat pysyvät tulokset: 
eheän luonteen ja sitä seuraavan onnen. Tunsin erään 
äidin, jolla oli kymmenen lasta. Hän sanoi: »Eri koulun 
olen saanut käydä jokaisen lapsen kasvatusta varten.» 
Menetelmät, jotka ovat mitä tehokkaimmat ja antavat 
hyviä tuloksia toisen lapsen kasvatuksessa, saattavat 
olla kokonaan soveltumattomia toiseen nähden. Nelikulmaista 

puukappaletta ei voi saada sopimaan pyöreään 
reikään. Jos kaikki lapset perheessä koetetaan 
valaa samoihin kaavoihin, tehdään siinä mitä turmiollisinta 
työtä. Lasten luonne särjetään, persoonalliset erikoisuudet 
koetetaan tukahduttaa, mutta samalla hävitetään 
myöskin yksilölliset kyvyt ja luonteen hyvätkin 
ominaisuudet, jotka kehitettyinä olisivat helposti voineet 
voittaa luonteen nurjat puolet. Luonnollista on, 
että sellainen kasvatus ei onnistu eikä tuota hedelmää. 
Lasten luonto nousee sitä vastustamaan. Syntyy tottelemattomuutta, 
itsekkyyttä ja haluttomuutta, ilo ja vilkkaus 
katoaa. Kaikki saa painetun ja tukahutetun leiman, 
minkä pitäisi olla ylöspäin pyrkivää ja kasvamista 
ja kehittymistä ilmaisevaa. Tutkikoot sentähden vanhemmat 
ja kasvattajat lastensa tunteita, tutkikoot myös 
omia luonteitaan, siinä voi olla paljon valaisevaa, sillä 
ennenkuin elämän ja ulkomaailman vaikutus on ehtinyt 
lapseen syviä jälkiä jättää, ovat hänen luonteessaan 
suvun ominaisuudet voimakkaimpina. 

Oikealla hetkellä annettu kuritus voi olla onneksi. 
Tärkein ohje on se, että rankaisijan täytyy olla itsensä 
herra silloin, kun hän kuritukseen kasvatuskeinona turvautuu. 
Kaiken rankaisemisen täytyy tapahtua rakkaudessa, 
sillä viha synnyttää vihaa. Jos kasvattaja kiihtyneenä 
ryhtyy rankaisemaan, jos hän kiukuissaan ja suuttuneena 
vitsaan tarttuu, silloin ei ole kuritusta oikein 
käytetty. Ja lisäksi on huomattava se, että kun lapsi 
on kiihdyksissä, on hän eniten vastustushaluinen, eikä 
hän kykene asiaa silloin harkitsemaan, joten hänkin helposti 
joutuu uhmaamaan. Jos rangaistus jätetään siksi, 
kun sekä kasvattaja että lapsi ovat täysin tyyniä, 
kaikesta kiihtymyksestä vapaita, niin silloin on rangaistuksella 
samoin kuin kaikella kasvatuksella suurin siunaus. 
Silloin koskee vitsa kipeimmin sekä kasvattajan 

että kasvatettavan sydämeen ja kumpikin johtuu syyttämään 
itseään eikä toisia. Se on terveellistä, sillä löytäessään 
syyn itsestään tuntee niin voimakkaan tarpeen 
ja halun pyrkiä paremmaksi. 

Muistan erään huomattavassa asemassa olevan kirkonmiehen 
tyttären kertomuksen lapsuutensa ajalta. 
»Olin jossakin rikkonut. Jonkun ajan kuluttua tuli isä 
huoneeseen sanoen: »Lapseni, nyt täytyy minun rangaista 
sinua.» Katsoin isän silmiin, joihin olivat kyyneleet 
kohonneet vierien pitkin poskia. Ne isän kyyneleiset 
silmät koskivat minuun paljon enemmän kuin vitsa. 
Saatuani rangaistukseni juoksin kiireesti kamariin, lankesin 
polvilleni, panin käteni ristiin ja rukoilin: Taivaallinen 
Isä, kasvata minusta hyvä lapsi, ettei isän koskaan 
enään tarvitsisi minun tähteni itkeä.» Miten suuri onkaan 
kasvatuksen voima, kun sitä ohjaa oikea rakkaus. 

Olen esittänyt tässä vain muutamia yksinkertaisia 
asioita ja ajatuksia, kokemuksia jokapäiväisestä elämästä, 
jotka kyllä kaikki ennestäänkin tunnette. Sanotte: 
»Kuka voi kaikki elämän velvollisuudet täyttää?» 
Me emme sitä voi. Mutta me voimme antautua Suuren 
Kasvattajan kasvatettaviksi ja johdettaviksi, niin että 
Hän saa meitä opettaa ja kasvattaa kuuliaisuutensa 
tiellä. Ja kun me sillä kärsivällisyydellä ja viisaudella ja 
voimalla, minkä Hän antaa, pyrimme lapsiamme kasvattamaan, 
niin silloin, minä toivon, on toteutuva tuo 
lupaus: Opeta lasta hänen luonteensa mukaan, eikä hän 
siitä luovu, vaikka hän vanhenee. 



TYÖN SIUNAUS. 



Oli kerran kauppias, jolla oli kaksi auraa varastohuoneessaan. 
Siellä olivat ne maanneet monta, monta 
vuotta ja ruostuneet aivan tummiksi. Tulipa kerran 
isäntä, joka osti toisen auroista, ruvet en sillä kyntämään 
peltojaan. Miten kävi auralle? Ruoste kului pois, 
se tuli sileäksi ja kirkastui, ja mitä enemmän sillä kynnettiin, 
sitä kirkkaammaksi se kävi. Kun auringon säteet 
siihen sattuivat, heijastuivat ne takaisin kuin kuvastimesta, 
valaisten ympäristöäkin. 

Kerran sama isäntä taas meni kauppiaan luo ja 
osti toisenkin auran. Kun tuo yhä mustemmaksi ruostunut, 
varastossa maannut aura tuotiin entisen toverinsa 
rinnalle, pääsi siltä ihmetyksen huudahdus: »Kuinka 
olet tullut noin kirkkaaksi, aivanhan häikäisee silmiä 
katsoessani sinuun!» »Olen ollut työssä», toinen vastasi, 
»työ on minut kirkastanut». 

Olen kertonut vain pienen sadun, mutta siihen mahtuu 
suuri totuus. 

Kuinka paljon onkaan maailmassa ruostuneita ja 
vielä yhä ruostuvia auroja, työhön määrätyitä, jotka 
mätänevät ja pilaantuvat työn puutteessa. Kuinka 
paljon onkaan kuihtuneita ruumiita ja tylsistyneitä sieluja! 
Paljon on pimeyttä ja paljon on kurjuutta; vähän 
on onnea ja< valoa ja iloa. 

Mutta niin ei aina tarvitse olla. Voisi olla terveyttä 
ja voimaa, voisi olla tahdon lujuutta ja ajatuksen terävyyttä, 
valoa ja onneakin. 

Jumala on meille antanut suuria lahjoja, ruumiin 
terveyden ja sielumme voimat. Hän on luonut meidät 
ihmisiksi, luomakunnan kruunuiksi. Hän on luonut 
meidät omaksi kuvaksensa. Eikö ole suunnaton rikkaus 
olla korkein koko Kaikkivaltiaan luomakunnassa, joka 
käsittää tuhansia ja taas tuhansia lajeja ? Eikö ole suunnaton 
rikkaus tuo kuolematon sielu, joka on suotu vain 
ihmiselle? Miten paljon onkaan ihminen saanut voimia, 
niin monenlaisia ja tutkimattomia! Miten korkea on se 
päämäärä, jonka luo hänen eteensä hänen kuolematon 
sielunsa! 

Ja sittenkin on köyhyyttä ja onnen ja ilon puutetta. 
Mistä se johtunee? 

Eikö se johdu siitä, että ne rikkaudet, mitkä ihminen 
on saanut, tuottavat onnea vain oikealla tavalla 
käytettyinä. Jumala ei ottanut ihmiseltä pois lahjojaan, 
kun he olivat rikkoneet Häntä vastaan, vaan hän 
määräsi heidän työllään, otsansa hiellä hankkimaan leipänsä. 
Se rangaistus, minkä Hän antaa, ei ole kirous, 
vaan se on ihmiselle hyödyksi, ja siitä tulee siunaus. 

Itämaiden kansat ovat velttoja, pelkäävät ja halveksivat 
työtä, mutta sentähden ne pysyvät henkisesti ja 
ruumiillisesti heikkoina, europalaisia huonompina. Ne 
eivät kykene hallitsemaan itseäänkään, mitä sitten muita. 

Rooman valtakunta nousi kukoistukseen työn avulla. 
Työ, työ oli tunnussanana tuon maailman valtakunnan 
suuruuden aikana. Työtä tekivät kaikki, ylhäisimmästä 
alhaisimpaan. Senaattori ei epäillyt tarttua auran kurkeen, 
ja pellolta kutsuttiin diktaattori maata pelastamaan. 
Kun työ jäi orjain haltuun, oli silloin Rooman 
kuolemantuomio lausuttu. 

Mutta vasta kristinusko asetti työn kunniaansa, 
kaiken rehellisen työn ja epäitsekkään ja auttavan työn. 
»Tulkaat minun tyköni, jotka työtä teette ja olette raskautetut», 

sanoi Kristus. Työtä tekemällä uskollisesti 
tulee ihmisen täyttää velvollisuutensa Jumalaa, ihmiskuntaa 
ja isänmaataan kohtaan. 

Mutta miten on taasen meidän aikanamme? Pidetäänkö 
enää työtä siunauksen tuojana ja onnen välikappaleena? 
Tuskinpa vain. Sitä pidetään kirouksena ja elämän 
myrkyttäjänä ja onnettomuuden lähteenä. Sitä 
vastaan taistellaan, sitä pyritään pakoon, kaikin tavoin 
sitä koetetaan välttää. Työn vähentämisvaatimuksilla 
ratsastavat puolueet ja sen varjossa ylenevät yksityiset. 
Mennään aivan äärimmäisyyksiin saakka. Kateus, itsekkyys, 
nautinnonhimo ja mukavuudenhalu pääsevät 
määräämään ja kohdistuvat kärkenä työtä vastaan. 
Mutta siitä on seurauksena aineellinen kurjuus ja siveellinen 
rappeutuminen, yhteiskunnan ja yksilön varma 
tuho. 

Jokainen selvästi ajatteleva ihminen sentään ymmärtää, 
ettei meidän maapallollamme, ei ainakaan meidän 
karussa Pohjolassamme, voi tulla toimeen ilman 
työntekoa. Mutta ymmärtääkö jokainen sen, ettei työ 
ole välttämätön paha, vaan että sen arvo ihmisen kehityksessä 
on kuvaamaton, että se todella tuottaa siunausta. 


Työ ei ole päämäärä, vaan keino, välikappale. Me 
emme ole syntyneet työtä tehdäksemme enempää kuin 
olemme syntyneet syödäksemme, vaan työ on keino, 
jonka avulla me pyrimme johonkin päämäärään, pyrimme 
jotakin korkeampaa saavuttamaan. Jo tämän 
muistaminen estää meitä painumasta orjamielisiksi 
työntekijöiksi. Tavottelemisen arvoinen päämäärä silmäin 
edessä^on helppo kestää vaikeuksia, mitkä olisivat 
mahdottomia ilman sitä. 

Työn lähin tarkoitus on aineellisen toimeentulon 
hankkiminen, ja se onkin työn alkuperäisin merkitys. 

Harvoin huomataan työllä olevankaan mitään muuta 
tarkoitusta. Niin tärkeää kuin olisikin puhua työn merkityksestä 
tässä kohdin, tahdon sen kumminkin sivuuttaa. 
Tiedämmehän jokainen kyllin selvästi, että työ 
on ainoa, siveellisesti arvokas ja hyväksyttävä tapa 
hankkia itselleen toimeentulo. Ja vain työ on ainoa 
varma ja pysyvä keino, sillä helposti hupenevat suuretkin 
perinnöt ja ansiotta saadut rikkaudet. 

Tahtoisin tässä enemmän kosketella työn merkitystä 
kasvatuksessa, sen vaikutusta ihmisen luonteeseen. 

Maailmassa ei mikään pysy paikallaan, kaikki kehittyy 
ja tämä kehittyminen tapahtuu joko ylöspäin 
tai alaspäin. Paikallaan pysyminen on vain harhakuvitelma, 
maailma menee alati eteenpäin, joka aikoo 
pysyä paikallaan kehittymättä, se menee taaksepäin. 
Seisova vesi mätänee. Tätä lakia ei pääse kukaan pakoon, 
sen alainen on sekä eloton että elollinen luomakunta. 
Ihminen ruostuu yhtä hyvin kuin rautakin. 

Tuon hävittävän voiman tuhosta ei pelasta mikään 
muu kuin työ. 

Ota pois eläimeltä sen taistelu tai työ, niin pian on 
se kuoleva sukupuuttoon. Kun se metsissä ja vuoristoissa 
elää alituisesti kamppaillen olemassaolonsa puolesta, 
kehittyvät sen ruumiilliset voimat ihmeellisiksi, ja 
viisaasti oppii se välttämään vaarat. Mutta jos se on 
joutunut häkkiin, niin surkastuvat sen ruumiilliset ja 
henkiset kyvyt, vaikka sen ravinto olisi kuinka runsas. 
Ei kulu kovinkaan pitkiä aikoja sen kuolemaan, ja sen 
jälkeläiset ovat piankin kuolleet sukupuuttoon. 

Sama koskee ihmistäkin. Tuolla etelämeren saarilla 
tarjoaa luonto ihmiselle kaiken ilman minkäänlaista 
työtä. Hänen ei tarvitse tehdä muuta, kuin hiukan ojentaa 
kättään, kun hän tahtoo saada ruumiillisen ravintonsa. 
Hän saa vain maata ja antaa auringon lämmittää 

itseään. Mutta siellä on ihminen myös täysin eläimellisellä 
asteella. Mitättömämmät kuin eläimen ovat hänen 
ruumiinvoimansa, ja sielullisesti on hän aivan tylsä. 

Kehittyä ihmiseksi on samaa kuin tehdä työtä. 
Ilman sitä emme voi ajatella mitään kasvamista korkeampaan 
ja jalompaan, ilman sitä emme arvokkaalla 
tavalla voi saavuttaa mitään ylevää päämäärää. 

Ilman työtä ei ihminen voi saavuttaa itselleen luonnetta. 


Kyllä me hyvin tiedämme sen, että mies tekee työn, 
mutta olemmeko myös panneet merkille sen, että teot 
tekevät miehen. Ne tekevät miehen sen vaikutuksen 
kautta, mikä niillä on luonteeseen. 

Töiden uudistamisella on taikavoima, sillä kaikessa 
meidän elämässämme vallitsee tottumisen laki. Koko 
meidän olemukseme muodostuu sen mukaan, mitä me 
teemme. Niihin lihaksiin, joita me käytämme, virtaa 
elinvoimaa, ne kehittyvät ja tulevat taitavammiksi 
vastaiseen käyttämiseen. Sen tähden ovat juoksijan 
jalat niin voimakkaat ja sepän kädet niin jäntevät. 
Ja kun teemme henkistä työtä, niin kehittyvät ne aivojen 
osat, joita käytämme, ja siten tulee määrätty ajatustyö 
yhä helpommaksi. Siten muodostuu luonne, 
ruumiinrakennus, aivot ja hermosto sen mukaan, mitä 
totumme toimimaan ja ajattelemaan. Siihen perustuu 
uusimisen voima. 

Tuohon lakiin perustuu myöskin synnin orjuus. 
»Jokainen, joka syntiä tekee, on synnin orja.» Huonon 
teon tehnyt ei ole työnsä jälkeen vapaa, niinkuin on 
työmies, joka on täyttänyt sopimuksensa työnantajan 
kanssa. Hän ei voi itse päättää, haluaako hän työtään 
vielä jatkaa vaiko ei. Synti on herra, joka sanoo: »Eilen 
olit minulla työssä, ole hyvä ja tule tänään uudestaan.» 
Täytyy kapinaan ryhtyä päästäkseen siitä palveluksesta. 

Jo ensimäisten tällaisten tekojen jälkeen on jonkun 
verran orjuutettu, ja mitä useammin tekonsa uudistaa, 
sitä paksummiksi käyvät kahleet. 

Mutta jos tuo laki tekee synnin vallan mahtavaksi, 
niin tarjoaa se myöskin erinomaisen keinon edistyä hyvässä. 
Kun me kymmenen kertaa teemme jonkun hyvän 
työn, on se yhdennellätoista kerralla verrattomasti 
helpompi, kuin se oli ensimäisellä kerralla. Tämän kautta 
on meillä mahdollisuus kehittää huonot synnynnäiset 
taipumuksemme uuteen parempaan suuntaan, se antaa 
meille erinomaisen vallan turmeltuneeseen luontoomme. 
Omat tekomme tulevat meille siksi vasaraksi, jolla 
voimme takoa luontomme luonteeksi, voimme muokata 
raa asta raudasta jaloa metallia. Me voimme kasvattaa 
uusia taipumuksia, uusia tottumuksia ja näiden tottumusten 
kautta me saamme luonteen, sillä mahdotonta 
ei ole se, että tottumuksemme tulevat niin määrääviksi, 
että voimme sanoa niiden olevan luonteemme ominaisuuksia. 


Elämässä kysytään taitoa kaikilla aloilla. Sen 
salaisuus on: tee uudestaan. Uusimisen lain mukaan 
tulee työ kerta kerralta helpommaksi kunnes taito on 
saavutettu, taito, joka on kallis omaisuus. Tässä suhteessa 
on nuoruuden aika kaikkein arvokkain, sillä 
silloin on ihminen vastaanottavaisin ja kehityskykyisin. 

Useimmat niistä miehistä, jotka ovat lähtemättömästi 
piirtäneet nimensä historian lehdille, ovat syntyneet 
köyhyydessä. Pienestä alkaen he ovat saaneet tottua 
voittamaan itsensä, pakottaa itsensä tekemään sitä, 
mikä on aluksi tuntunut hyvin epämieluisalta. Työssä 
ovat he saaneet jäntevöittää lihaksensa, harjoittaa ruumiinsa, 
oppia käyttämään käsiään ja silmiään, tottua 
rasituksiin ja vuodenaikojen kovuuteen. Työ on opettanut 

heitä tottumaan kuriin ja järjestykseen, voittamaan 
hallinsa ja mielitekonsa. Mutta heistä on myös 
tullut miehiä, jotka ovat kyenneet maailmassa toimittamaan 
jotain suurta, jotka ovat jollain erikoisella tavalla 
hyödyttäneet ihmiskuntaa tai isänmaataan. 

Ja nämä suurmiehet eivät useinkaan ole olleet mitään 
synnynnäisiä neroja tai aivan erikoisilla lahjoilla 
varustettuja. Heissä on ollut suurta heidän tarmonsa, 
heidän tahdonlujuutensa. Ja heidän omat sanansa todistavat 
sen, että työ ja pyrkimys on heidät tehnyt 
suuriksi, kehittämällä heidän luonteensa voimia, tarmoa, 
tahdon lujuutta, itsekieltämystä ja suojellen paheista. 
Voimakas luonne tekee suuria tekoja. Ihmisten 
ero on useimmiten juuri heidän luonteensa voimassa, 
siitä riippuu ero voimakkaan ja vähäpätöisen välillä. 

Jumala ei ole luonut ahkeria ja laiskoja ihmisiä, 
meistä se riippuu. Jokainenhan tahtoisi ahkeruutta 
käyttää, mutta kuinka moni sitä viitsii hankkia. Kuinka 
moni kehtaa harjoittaa ahkeruutta, sillä se kyky on 
myöskin harjoituksella saavutettava. Ei ole olemassa 
mitään ylipääsemätöntä kuilua laiskan ja ahkeran välillä, 
tarvitaan vain työtä, ja yhä uudistettua työtä, 
harjoitusta, niin laiskasta voi tulla ahkera. Poika, joka 
aamulla nukkuu kymmeneen ja herättyäänkin vielä 
kauan loikoilee, voi harjoituksen kautta oppia nousemaan 
ylös kello kuusi. Ihminen pelkää ponnistusta kuin 
kylmää vettä, mutta jos hän voittaa vastenmielisyytensä, 
miten reippaana hän nouseekaan kylvystä. Puhdistettuaan 
itsensä hän alkaa vihata likaisuutta, samoin 
hän alkaa vihata laiskuutta, unteluutta ja velttoutta, 
kun hän on saanut kokea työn tuottamaa tyydytystä. 

Jollei niin paljon olisi väärää käsitystä työstä, olisi 
onnea paljon enemmän. Minkä tyydytyksen tunteen tuokaan 
reippaasti alettu ja tarmolla jatkettu työ. Työhön 

ryhtyessä kulutetaan usein parhain aika ajatellessa 
ja tuumitellessa ja epäröidessä, tehdäkö vai eikö tehdä. 
Työhön on käytävä tarmokkaasti ja epäröimättä, käytävä 
käsiksi koko voimalla. 

Vain työ kykenee synnyttämään sitä lujuutta ja 
jäntevyyttä, mikä elämässä on tarpeen. Se poistaa liiallisen 
tunteilemisen ja hyödyttömän haaveilun ja uskon 
odottamattomiin onnenpotkaisuihin ja ihmeellisiin sattumiin. 
Se vetää esiripun pois elämän karun todellisuuden 
edestä ja avaa eteen kivikkoisen tien, mutta se kykenee 
se työn tie viemään perille varmasti, joskin hien 
ja ponnistusten perästä. Parempi on lähteä sitä tietä 
kuin kukkaispolkuja ja katoavain, pettäväin kangastusten 
jälkeen juoksemaan. Sillä työn tiellä saa oppia kyllä 
kieltäytymään, saa oppia kestämään vaikeuksia, saa 
oppia itseään pakottamaan. Paljon se vaatii kärsivällisyyttä, 
mutta se opettaa myöskin lempeäksi. Kyllä siinä 
hiotaan luonteen terävät kulmat ja katkaistaan pistävät 
piikit. Mutta se tie palkitsee kulkijansa, se on turvallinen 
ja kulkee kallioperustalla. 

Minä luulen, että me kaikki olemme oman elämämme 
aikana oppineet tuon lauseen pätevyyden: laiskuus on 
kaikkien paheiden äiti. Sen jälkeen kun olemme kylliksi 
levänneet työstämme, vaativat voimamme uutta työtä 
ja toimintaa. Meissä on synnynnäinen toimintahalu, 
joka vaatii päästä käytäntöön, ja jollemme ohjaa voimiamme 
hyvään ja hyödylliseen työhön, niin löydämme 
itsemme pian harjoittamasta pahetta tai jostain luvattomasta 
työstä. Kun erakot olivat vetäytyneet erämaahan 
saadakseen olla erillään maailmasta ja myös samalla 
olivat jättäneet säännöllisen päivittäisen työn, tulivat 
he siihen kokemukseen, että tuolla erämaissa heitä 
kiusasi kymmenen kertaa niin suuri paholaisten joukko 
kuin ollessaan maailmassa. 

Niissä luostareissa keskiaikana, joissa työtä ei tehty 
ahkerasti, niissä pääsi vallalle mitä huonoin elämä. Laiskuuden 
mukana tuli siveettömyys ja monet muut saastaiset 
paheet. Sen huomion me teemme tarkastaessamme 
Rooman rappeutumisen aikaa. Työ häviää, 
luonne veltostuu ja silloin saavat kaikki paheet oivallisen 
maaperän. Laiska ja veltto ei voi pitää kurissa mielikuvitustaan, 
saastaiset mielikuvat pääsevät vallitsemaan 
tahtoa ja sen kautta toimintaa. Joka työtä tekee ja 
pyrkii, sen mielikuvitusmaailma suuntautuu eteenpäin 
pääsemiseen, se lentää silloin tällöin ehkä kaukaiseenkin 
päämaaliin saakka. Mielikuvitus saa määrätyn suunnan 
ja pääsee siten vahvistamaan myös määrättyä tahdon 
suuntaa, kehittää voimakasta luonnetta ja tekee siten 
työnteon yhä helpommaksi ja hauskemmaksi. 

Työnteko on meidän siveellinen velvollisuutemme. 
»Joka ei tee työtä, ei sen pidä syömänkään», sanoo raamattu. 
Ja siveellisen velvollisuuden täyttämisestä on 
palkkiona hyvä omatunto, päinvastaisesta paha omatunto. 
Joka ei tee työtä, häntä kalvaa paha omatunto, 
hän tietää rikkovansa tervettä elämänjärjestystä vastaan, 
omaa itseään hän tuntee vahingoittavansa, hän 
tietää vahingoittavansa lähimmäisiään ja isänmaatansa. 
Hän myrkyttää elämänsä, tulee kärsimättömäksi ja ilottomaksi; 
elämä tuntuu tarkoituksettomalta. Laiskuutta 
seuraa aina itsensähalveksuminen, elämän, maailman 
ja Jumalan halveksuminen, täydellinen pessimismi ja 
usein itsemurha. Vaikka hän tahtookin itselleen ja muille 
vakuuttaa toista, niin häntä kalvaa oman itsensä ylenkatsominen. 
Kaikella luonnossa on tarkoituksensa, mehiläisillä, 
muurahaisilla; hän yksin on kelvotonta romutavaraa. 
Toimettoman aika tulee äärettömän pitkäksi, 
sitä tappaakseen hän keksii vaikka mitä, ja useimmin 
turmelee itsensä. Mitä suunnatonta vaivaa ja loppumatonta 

työtä ovatkaan hänen esi-isänsä nähneet; hänen 
pitäisi olla heidänkin työnsä jatkaja ja eteenpäin 
viejä, mutta mitä hän on? Eikö tuo häntä kalva? 

Toisin on sen, joka on arkailematta haukannut hapanta, 
mutta ravitsevaa työn leipää. 

Ei hänen tarvitse työstään tulla ylpeäksi, mutta 
hän saa vapaan miehen tavoin käydä pää pystyssä, rehellisin 
ja avoimin katsein katsella ympärilleen. Se 
kunnioitus itseään kohtaan, mitä hän tuntee, se on oikeaa, 
ja se on lähinnä uskontoa voimakkain pato kaikkia 
paheita vastaan. Hän tuntee itsensä liian hyväksi 
ryhtyäkseen huonoon j a siveellisesti ala-arvoiseen tekoon. 
Tuo työssä saatu itsekunnioitus lisää hänen siveellistä 
ryhtiään monin kerroin. Hän on oppinut ymmärtämään 
elämän arvon ja merkityksen ja yksilön osuuden 
siinä. Hän tietää paikkansa äärettömässä kokonaisuudessa: 
olla hyödyksi kokonaisuudelle. 

Jos se tunne, mikä johtuu siitä tiedosta, että on 
tarpeeton elämässä, on kaikkein kauheimpia ja kuolettavimpia, 
niin on työn tuoma ilo ja onni maanpäällä 
puhtainta ja täydellisintä iloa. Työn tuoma ilo on jonkinlaista 
rauhaa ja tyydytyksen tunnetta siitä, että on 
suorittanut velvollisuutensa, se on rohkeutta ja uutta 
elämänuskallusta, joka luo valoa pimeyteen, se on toimeliasta 
iloa, joka kannustaa yrittämään uudelleen, 
jatkamaan ja kestämään. Työn tuloksia katsellessa 
tuntee itsensä samalla kertaa sekä pieneksi että voimakkaaksi, 
näkee edessään uusia, täyttämättömiä velvollisuuksia, 
uusia tehtäviä, mutta tuntee myös suonissaan 
voiman pakottavan. Päämäärä on tullut taasen porrasta 
lähemmäksi, se kutsuu ja innostaa. Mahdotonta on kuvailla 
sitä tunnetta, mitä tuntee maamies saatuaan korjatuksi 
jyvät aittaansa. Monen tuskan ja hien takana ne 
ovat olleet, kärsivällisyyttä ja sitkeyttä on siinä tarvittu. 

Siihen tunteeseen sisältyy syvä kiitollisuus Kaikkivaltiasta 
kohtaan, joka on antanut voimaa ja kestävyyttä, 
on hallan torjunut, Mutta siihen sekaantuu myös se 
ilo, jota tuottaa työnsä tuloksien näkeminen, ja se ilo 
täyttää rinnan niin paisuvalla onnen tunteella, Luovan 
työn riemu on suurinta mitä saattaa ajatella, Kuvitelkaamme 
keksijää, joka ikänsä on pyrkinyt ratkaisemaan 
jotain arvoitusta, sovittamaan ihmisen palvelukseen 
jotain luonnonvoimaa. Mitä mahtaa hän tuntea, 
kun hän jonakin päivänä onnistuu, kun hän on maailmaa 
rikastuttanut uudella keksinnöllä, Voiko verrata 
jotain katoavaista riemua siihen riemuun, mitä hän 
tuntee? Unohtuvat silloin kaikki ne puutteet ja kärsimykset, 
mitä hän aikaisemmin sai kokea, unohtuvat 
ne katkerat pettymykset kokeiden epäonnistuessa, 
Ponnistusten tuloksen ihanuus kykenee korvaamaan 
kaiken. 

Mitä me olisimmekaan ilman työtä? Aatteemme 
olisivat vain meidän huulillamme, jos siinäkään, me 
emme koskaan voisi niitä toteuttaa, Ihanteemme pysyisivät 
aina saavuttamattomina, äärettömän kaukana, 
jos meillä niitä yleensä olisi, Me voisimme vain ottaa vastaan, 
emme milloinkaan antaa, mutta »autuaampi on 
antaa kuin ottaa», Eikö sitten työ ole ihmisen ystävä ja 
ihmiskunnan siunaus! 

Kuitenkin kuulemme niin paljon puhuttavan työn 
orjista, ja emme vain kuule, mutta me myöskin niitä 
näemme, Miten on mahdollista se, että hyväntekijä on 
voinut muuttua orjuuttajaksi, tyranniksi? Se on muuttunut 
siksi sen tähden, että olemme myyneet elämämme 
leivänpalasta, siksi, ettemme näe työssä muuta kuin välttämättömän 
pahan, minkä kautta hankimme toimeentulomme, 
Työ näyttää silloin aina harmaalta, 
ikävältä ja tappavalta, 

Kuinka toisin on, jos teemme tehtävämme siinä 
vakaumuksessa, että täytämme pyhää velvollisuuttamme 
itseämme, lähimmäisiämme ja isänmaatamme kohtaan. 
Me näemme silloin harmaan ja koruttoman kuoren sisäpuolelle, 
ja tuo sisäinen rikkaus ei voi olla innostuttamatta 
meitä. Se näyttää meille sen todellisen arvon, 
minkä eteen olemme pyrkineet ja vaivaa nähneet. Se 
kirkastaa oman arvomme ja elämän merkityksen. 

Se, joka uskoo työnsä arvoon, se vasta voi työtä 
rakastaa, se vasta voi nähdä työn runouden ja kauneuden. 
Se vasta voi työtään tehdä ilolla. Joka ei luota itseensä 
ja työhönsä, on jo edeltäpäin tuomittu epäonnistumaan. 
Kaikkeen tähän liittyy harmia ja vastuksia ja 
paljon epämieluista, mutta usko työn tarkoitukseen ja 
arvoon kykenee muuttamaan harminkin iloksi. Siten 
muuttuu työ todelliseksi elämän sisällykseksi ja voimaksi, 
voimaksi, joka kehittää järkeä, sydäntä ja omaatuntoa, 
ja kasvattaa niitä voimia, mitkä tekevät ihmisen 
paremmaksi ja jalommaksi. 

»Kaikki liiallinen on epäterveellistä.» Tämä pitää 
yleensäkin paikkansa, mutta varsinkin työhön nähden. 
Ihminen ei ole kone, joka voisi kestää väsymättä ja 
kulumatta yhtämittaista ponnistusta ilman lepoa ja 
voimain uudistusta. Ihmiselämässä vallitsee äärimmäisyyksien 
laki. Liiallista voimain ponnistamista seuraa 
täydellinen lamautuminen, olipa ponnistus sitten 
henkistä tai ruumiillista. Ihmisen on osattava viisaasti 
järjestää työnsä, niin että lepo ja työ sopivasti vaihtelevat, 
sen mukaan kuin elimistö kaipaa niitä. Se tarjoaa 
parhaimman ja py syvimmän tuloksen. Lepo ilman 
edelläkäypää työtä ei tunnu miltään levolta eikä nautinnolta, 
se vain ikävystyttää ja kuluttaa hermoja. Työ 
ilman edelläkäypää lepoa on vailla pontta ja tarmoa, 
on ilotonta ja rasittaa kovin, 

Ylenmääräisellä työllä ja ainaisella tyrkyttämisellä 
voi lapsesta hävittää kokonaan rakkauden työhön. Hänen 
elimistönsä ilmaisee, milloin työnteko menee 
yli hänen voimainsa, mutta jos häntä yhä pakotetaan, 
saa hän kammon työtä kohtaan. Miten tarkasti arvioiden 
pannaankaan kuormat nuorille hevosille, etteivät 
ne vain liian raskaan kuorman edessä oppisi niskureiksi. 
Kunpa opittaisiin arvioimaan yhtä tarkkaan, kun määrätään 
työtä lapsille. Viisaus ja varovaisuus palkitsee 
itsensä siinä monin kerroin. Liikarasituksen tuottamaa 
turmiota osataan harvoin arvioida kyllin suureksi. 

Työn merkitys ihmisen elämässä on niin tärkeä, 
että sen oppimiseen jo nuoruudessa on kiinnitettävä mitä 
suurinta huomiota. Kun lapset eivät kuitenkaan vielä 
ymmärrä työn todellista arvoa ja merkitystä, on heidät 
saatava viisaasti johdetuksi siihen. Työ on alotettava 
leikistä ja kaikenlaisesta pienestä toiminnasta, jossa 
harjaantuvat voimat ja niiden käyttäminen, ja siitä 
on heidät johdettava yhä hyödyllisempään ja siihen, 
mikä on velvollisuus. Kehittyneemmällä iällä tulee työ 
ja ponnistus parhaaksi itsekasvatuksen välikappaleeksi, 
ja sen vaikutus on määräävä läpi koko ihmisen elämän. 
Työn kautta on ihminen oman onnensa seppä. 

Työ ansaitsee tunnustuksen. Vanhemmat ovat sen 
velkaa lapsilleen, työnantaja työntekijälle, yhteiskunta 
palvelijalleen. Pintapuolisesti katsoen saattaa usein 
näyttää siltä, että työ on mennyt hukkaan, mutta aikain 
kuluessa saamme kyllä huomata, ettei mikään 
tässä maailmassa mene hukkaan. Jollemme löydä tuloksia 
työmme esineessä, niin löydämme ne itsessämme. 
Ne tulevat kyllä esiin joskus, kun emme osaa odottaakaan. 
Me löydämme huonojen töittemtne tulokset yhtä 
hyvin kuin hyvienkin, löydämmepä usein korkoa kasvaneena. 
Me saamme tunnustuksen elämältä ja me saamme 



57 



sen Jumalalta, sillä: »Joka itse pyrkii, sitä Jumalakin 
auttaa». 

Miten lukemattoman monet ovatkaan ne työt ja 
työn lajit, joita tehdään nykypäiväin maailmassa. Voiko 
nämä työt jakaa eri arvoasteihin? Voi kyllä jossain 
määrin. Voi siinä määrin, että heittää ulkopuolelle arvostelun 
kaiken epärehellisen ja ihmisarvoa alentavan 
työn, sillä se ei ansaitse työn kunniakasta nimeä. Ja 
tähän kunniattomaan luokkaan tahtoisin lukea myöskin 
ne työt, joita tehdään yksinomaan itsekkäissä tarkoituksissa 
tai yksinomaan leivän eteen, sillä se ei totisesti 
ole ihmisarvoista. 

Kaikelle rehelliselle ja kunnialliselle työlle voi asettaa 
vain yhden arvosteluperusteen, se on: millä tunnollisuudella 
työ on tehty. Ei siinä tule kysymykseen, onko 
työ ruumiillista vai henkistä, kuuluuko se korkeampiin 
vai alempiin ammatteihin. 

Ruumiillinen työ on yhtä arvokasta kuin henkinenkin, 
sillä sen kasvattava merkitys on usein suurempi 
kuin luullaan, vieläpä suurempi kuin henkisen. Paljon 
menettää henkisen työn tekijä, jos hän kokonaan vieraantuu 
ruumiillisesta työstä, menettää hermojensa ja 
ruumiinsa terveyden, itsensähallitsemiskyvyn. Mutta 
ei suinkaan voi nykyaikainen ruumiillisen työn tekijä 
kuvitella tulevansa toimeen ilman tietoa ja henkistä sivistystä 
ja kehitystä. 

Usein pidetään henkistä työtä helpompana ja kunniakkaampana. 
Mutta kaikki työ on yhtä vaikeaa tai 
yhtä helppoa, kun se tehdään kunnollisesti, täydellä 
antaumuksella ja tunnollisesti. Harhaan viepää on kuvitella 
sitä työtä helpommaksi, missä vähemmän tarvitaan 
ruumiillista voimaa. 

Kun kukin pysyy paikallaan ja tekee tunnollisesti 
työnsä, täyttää paikkansa miehen tavalla, on yhteiskunnan 

menestyminen varma. Kateus on lyhytnäköisyyttä, 
se kalvaa omia voimia ja tekee yhteiskunnan 
heikoksi. 

Joka tekee työnsä huonosti, vahingoittaakseen 
toista, kyllä se putoaa itse siihen kuoppaan, jonka oli 
toiselle kaivanut, Tarkotuksella huonosti tehty työ 
lyö arveluttavan loven luonteeseen. Paljon suurempi 
on se vahinko, mikä johtuu siveellisen velvollisuuden 
laiminlyömisestä ja pettämisestä, kuin huonosti tehdyn 
työn aiheuttama aineellinen vahinko. Ja huomattakoon, 
että se kohdistuu omaan itseen. 

Luin kerran kertomuksen kahdesta pyhiinvaeltajasta, 
jotka lähtivät rukoilemaan pyhälle haudalle. He 
kulkivat Venäjän kautta. Kerran saapuivat he erääseen 
kylään, jossa raivosi hirveä kulkutauti. Kaikki kylän 
asukkaat olivat sairaina ja kotieläimet olivat jääneet 
hoidotta, »En voi nyt lähteä edemmäksi», sanoi toinen 
pyhiinvaeltajista, »minun täytyy jäädä hoitamaan näitä 
ihmisraukkoja ja pitämään huolta eläimistä». Toinen 
pyhiinvaeltajista koetti häntä kyllä houkutella lähtemään, 
vaan kun ei saanut taipumaan, niin lähti yksinään. 
Matkalla hän kuitenkin usein näki toverinsa 
kulkevan edellään, ja kun hän saapui pyhälle haudalle, 
oli hänen toverinsa jo rukoilemassa. Väen paljoudessa 
ei hän voinut tätä saavuttaa, vaan paluumatkalle oli 
käännyttävä. Kun hän sitten taas saapui siihen kylään, 
mihin hänen toverinsa oli jäänyt, tapasi hän hänet 
siellä. Koko kylän väki oli parantunut ja kunnioitti 
hyväntekijäänsä pyhimyksenä. Pyhällä haudalla käynyt 
ihmetteli, miten oli hänen toverinsa ehtinyt takaisin 
ennen häntä. Mutta tämä kertoi, ettei hän minnekään 
ollut poistunut kylästä, vaan oli siellä hoitanut sairaita. 
Nyt voi hän näyttää työnsä ihmeellisiä tuloksia. Silloin 
ymmärsi pyhiinvaeltaja, että tuo työ oli ollut enemmän 

kuin hänen matkansa. Ymmärsi, että työkin voi olla 
jumalanpalvelusta . 

Kun minä opettelin lukemaan, oli aapisessani lause: 
työtä tee ja rukoile, niin työsi onnistuu, ja majastasi 
matalasta viel' linna valmistuu. Ajattelin silloin lapsenmielessäni: 
kuinka voisi minunkin pienestä kodistani 
valmistua linna. Nyt olen jo kauan käsittänyt sen, 
että kun ihminen tekee työnsä uskollisesti, niin hänen 
kodissaan asuu Jumalan siunaus ja sen tuottama onni 
ja menestys. 



TILATKAA 

NUORISON LEHTI I 

Kotikasvatusyhdistys on pannut alulle suuren uuden hankkeen, 
ryhtyen vuoden 1923 alusta julkaisemaan kerran 
viikossa ilmestyvää 

NUORISON LEHTEÄ 

joka 8 isokokoista sivua sisältävänä ja hyvin monipuolisena omistetaan 
kokonaan nuorisolle ja sen harrastuksille. Lehti tulee 
sisältämään kaunokirjallista lukemista, kertomuksia, runoja, novelleja, 
kirjoituksia kotiopinnoista, kirjallisuudesta, itsekasvatuksesta, 
kaikenlaisista nuorisoliikkeistä, kuvauksia tieteen ja taiteen 
saavutuksista, teollisuudesta, maanviljelyksestä, kotitaloudesta jne. 
Lehti tulee olemaan runsaasti kuvitettu ja painettu 
kaksivärisenä. 

Lehti maksaa 35 mk. vuosikerta. 

Yksi lehden numero kuussa omistetaan pääasiassa varhaisnuorisolle 
ja jatkokurssilaisille, ja voi sen tilata erikseenkin nimellä 
Nuorison Lehden varhaisnuoriso*numero ja maksaa se 
12 mk. vuodessa. 

NUORISON LEHTEÄ ja sen varhaisnuoriso*numeroa saa tilata 
lukuisilta asiamiehiltämme, jokaisesta postitoimistosta sekä suoraan 

Kodin Konttorista, 

Hietalahdenranta 17 - Helsinki. 

Ryhtykää Nuorison Lehden asiamieheksi ja pyytäkää lehden konttorista 
tilauslistoja! Hyvät asiamiesehdot l 



Tilatkaa Nuorison Lehti I 



Aloittaessaan kustannustoimintansa on Kotikasvatusyhdistys 
ottanut ohjelmaansa myöskin heimokirjallisuuden. Ensimmäisenä 
niistä on valmistunut inkeriläisen kirjailijan Antti Tiittasen 
pieni teos 

INKERI 

joka muutamin piirtein tekee selkoa Inkerin suomalaisen väestön 
elämästä ja oloista. Kirja on runsaasti kuvitettu. Se on 
myöskin liitetty Kotikasvatusyhdistyksen kotiopintosarjaan. 

Tutustuminen maamme rajojen ulkopuolella eläviin heimolaisiimme 
on jokaiselle valveutuneelle suomalaiselle välttämätön. 
Tämä inkeriläisen miehen lämmöllä kirjoittama esitys heimolaisistaan  
on hyvänä oppaana inkeriläisten oloihin tutustuttaessa. 

Hankkikaa kirja ja lukekaa se! 

Suurempia määriä ostettaessa myönnetään melkoinen alennus. 

Kustannuksellamme on äsken ilmestynyt yliopettaja 
K. Merikosken 

Vanhan opettajan muistelmia. 

Useimmat »Kodin» lukijoista muistanevat kirjoittajan nimen 
ja hänen erittäin hauskat piirrelmänsä oloista ja elämästä nuoruutensa 
päiviltä Karjalassa. Eivät ainoastaan opettajille ole 
nämä kuvaukset mielenkiintoisia. Kuka tahansa lukee ne suurella 
nautinnolla. Tähänastiset »muistelmat» on nyt koottu 120 
sivua käsittäväksi kirjaksi, ja tahdottu siten tehdä ne helpommin 
käsiin saataviksi, kuin mitä ne lehdessä olivat. 

Lukekaa »Vanhan opettajan muistelmat» 
Hinta ainoastaan 8 mk. 



Kodin Konttori 

Hietalahdenranta 17 
Helsinki. 



Vilho Reiman 



kirjoja on jo monta. Hän on käsitellyt kasvatuskysymyksiä 
sangen monilta puolilta. Nyt hän on taas tarttunut 
erääseen tärkeään kasvatukselliseen asiaan, nim. 
murrosiässä olevan nuorison kasvattamiseen. Tätä 
asiaa käsittelevä kirja on Kotikasvatusyhdistyksen kustannuksella 
nyt ilmestynyt nimellä 

Laiminlyöty murrosikä. 

Kirja on »Koti ja kasvatus»*sarjan 19:s numero. Ryhtymättä 
tarkemmin selostamaan kirjan sisältöä, mainitsemme 
vain, että siinä ensin osoitetaan, miten tämä ikäkausi 
on kehityksessään usein jätetty oman onnensa 
nojaan ja miten kuitenkin juuri sillä ikäkaudella vaarat 
ovat suuret. Ja siitä sitten lähdetään kehittämään sattuvia 
ajatuksia, mitä tämän nuorison hyväksi olisi tehtävä, 
kuinka työskenneltävä. Esitys on, kuten aina Reiman 
kirjoissa, runsailla elämästä otetuilla esimerkeillä ja 
vertauskuvilla höystetty, joten kirjan lukee sangen mielellään. 
Toivomme, ettei tämäkään kirja puuttuisi yhdestäkään 
kodista. Kirjassa on 80 sivua. Hinta 7: 50. 

Kirjaa saa tilata osoitteella 

Kodin Konttori 

Hietalahdenranta 17 
Helsinki. 

Kotikasvatusyhdistys. 



Illanviettojen ohjelmia 



pyydetään Kotikasvatusyhdistykseltä lakkaamatta. Eikä 
kuitenkaan ole voitu tähän asti mitään lähettää. Nyt 
kun Kotikasvatusyhdistys itse on alkanut kustantaa kirjojaan, 
koetetaan tämäkin puute vähitellen saada poistetuksi. 
Ensimmäinen askel siihen suuntaan on se, että 
on julkaistu pieni kokoelma 

Vuorokeskusteluja. 

Kirja on numerona 21 »Koti ja kasvatus» sarjassa. 
Siinä on viisi vuorokeskustelua, jotka kuvailevat kodin 
elämää eri puolilta. Kun kodin päiviä järjestetään ja 
muitakin vakavampia juhlia tai iltamia pannaan toimeen, 
on puheiden ja esitelmien lomassa miellyttävänä virkistyksenä 
tuollainen pieni vuorokeskustelu. Muutenkin 
ovat vuorokeskustelut hauskaa lukemista. Siinä muodossa 
esitetyt ajatukset ovat mieleenpainuvampia ja lukemisen 
hyöty suurempi kuin tavallisia kirjoja luettaessa, 
ennen kaikkea siitä syystä, että vuorokeskustelun ajatukset 
ja eri mielipiteet lausutaan julki erittäin selvässä 
muodossa. 

Kirja maksaa 5 mk. 
Hankkikaa Vuorokeskusteluja ! 



Kodin Konttori 

Helsinki, Hietalahdenranta 17. 



Hinta 5 mk. 



